Bjelogrlić: Mnogo može da se uradi dok čekamo Ustav - Vladavina prava - Dnevni list Danas\nPočetna » Društvo » Vladavina prava » Bjelogrlić: Mnogo može da se uradi dok čekamo Ustav\nPredsednica Društva sudija Srbije za Danas o sastanku sa novom ministarkom pravde\n1Piše: Vuk Jeremić 29. januara 2021. 11.21 Izmenjeno: 11.22\nTaj proces je kulminirao kada su predstavnici struke napustili razgovore, nakon čega se komunikacija odvijala isključivo preko saopštenja i medija. Društvo sudija Srbije je prvo pružilo ruku, pozivajući Ministarstvo pravde, predsednika Narodne skupštine i predsednika skupštinskog Odbora za pravosuđe na razgovor.\nOdazvalo se Ministarstvo pravde i prošlog petka održan je sastanak nove ministarke Maje Popović sa predstavnicima Društva sudija. Predsednica Društva, Snežana Bjelogrlić ističe za Danas da je sa sastanka ponela utisak da stvari počinju da se menjaju.\n– Način na koji smo dočekani, na koji smo razgovarali, teme koje smo obradili, sve me to navodi da se nadam da će ponovo početi da se uvažava stav struke, navodi Bjelogrlić.\nPredsednica Društva sudija ističe da je na sastanku dogovoreno da se razgovori nastave.\n– Mi smo na sastanku izlistali probleme u pravosuđu kojih zaista ima mnogo. Sada i oni i mi treba da sednemo i vidimo koja su to goruća pitanja na čijem rešavanju najpre treba raditi. Već duži niz godina se ništa ne popravlja u domaćem pravosuđu iz prostog razloga što se čeka na usvajanje ustavnih promena u oblasti pravosuđa. Čekajući te promene, mi ništa nismo uradili na rešavanju problema koji nemaju direktne veze sa Ustavnim amandmanima, kaže Bjelogrlić.\nNabrajajući te probleme ona na prvo mesto ističe neravnomernu preopterećenost pojedinih sudova.\n– Mogli smo da sednemo, uradimo analizu, vidimo zbog čega je to slučaj. Da vidimo, koje to izmene Zakona o sedištima i područjima sudova bi mogle da poprave situaciju. Takođe, Etički odbor Visokog saveta sudstva je mogao da počne sa radom. To je jedna od zamerki koju je komisija GREKO imala, a koja nije direktno vezana za ustavne promene. Pored toga, trebalo bi doneti kriterijume za određivanje potrebnog broja sudija i ostalih zaposlenih u sudovima. Ima tu puno prostora za intervenciju, ističe Bjeloglić dodajući da su se na sastanku saglasili da se Ustav ne može promeniti preko noći i da bi trebalo rešavati probleme u pravosuđu koji nisu povezani sa ovim procesom.\nUpitana o delu razgovora koji se ticao samih Ustavnih amandmana, Snežana Bjelogrlić napominje da je to pitanje ostalo otvoreno.\n– Ja sam skrenula pažnju da postoji više polaznih osnova za rad na predlogu Ustavnih amandmana i da poslednja verzija nacrta koju je izradilo ministarstvo ima velike nedostatke. Taj stav ne dele samo stručna udruženja u Srbiji, već i pojedina tela Saveta Evrope, kaže predsednica Društva sudija.\nParalelno sa pozivom Ministarstvu pravde, Društvo sudija je poziv poslalo i predsedniku Narodne skupštine Ivici Dačiću i predsedniku skupštinskog Odbora za pravosuđe Vladimiru Đukanoviću. Odgovor još uvek nisu dobili.\n– Iz medija smo videli da predsednik Narodne skupštine planira da razgovara sa nama, ali se još uvek nije javio. Verovatno ćemo ponoviti pisma obojici, da vidimo da li ćemo se uopšte sastajati, kaže Bjelogrlić.\nKomentarišući izjavu predsednika skupštinskog Odbora za pravosuđe Vladimira Đukanovića da „čestit i pošten sudija ne ide po televizijama“ predsednica Društva sudija ističe da sudije, kao i svi drugi građani Srbije, imaju pravo na slobodu izražavanja. „To je naše pravo, koje niko ne može da nam oduzme. S druge strane, imajući u vidu odgovornost sudije u društvu, njegova dužnost je da govori u odbranu nezavisnosti sudstva. Druge dve grane vlasti nikako da prihvate da smo mi treća grana vlasti koja takođe ima pravo na stavove i mišljenje“, ističe Snežana Bjelogrlić.\nKomitet pravnika za ljudska prava (YUCOM) zatražio je juče da Visoki savet sudstva (VSS), koji će 9. februara sprovesti intervju sa jedinom kandidatkinjom za predsednicu Vrhovnog kasacionog suda (VKS) sutkinjom Jasminom Vasović, taj intervju učini javno dostupnim zbog važnosti funkcije u predstojećim izmenama dela Ustava koji se odnosi na pravosuđe. „Ovaj sud je najviši sud u domaćem pravnom sistemu, a njegov budući predsednik će ujedno biti i predsednik Visokog saveta sudstva koji odlučuje o najvažnijim pitanjima u sudstvu – obezbeđivanju nezavisnosti i samostalnosti sudova i sudija, izboru, razrešenju, disciplinskoj odgovornosti sudija i drugim važnim pitanjima. Postupak izbora predsednika VKS, zapravo, je izbor predstavnika svih sudija, predlaganje kandidata je povereno Visokom savetu sudstva, ali se o kandidatima izjašnjavaju sve sudije VKS, nadležni odbor Narodne skupštine, da bi na samom kraju odluku o izboru donela Narodna skupština, navodi u saopštenju YUCOM.\nDruštvo sudija Srbije, JUKOM, Snežana Bjelogrlić, Ustav SrbijeBeograd\nMajka hrabrost kaže:\n29. januara 2021. u 13.06


VUČIĆ: Da rešimo odnose sa Kosovom zauvek, i sve to zvanično kroz institucije, posle da rešimo sa Bošnjacima ... | WebTribune\nHome IZBOR VUČIĆ: Da rešimo odnose sa Kosovom zauvek, i sve to zvanično kroz institucije, posle da rešimo sa Bošnjacima …\nAko napravimo osovinu mira i stabilnosti između dva najveća naroda na Balkanu, Srba i Albanaca, u narednih 100 godina rešili smo 80% naših političkih problema.\nTo je rekao predsednik Srbije Aleksandar Vučić i najavio da će u septembru pokušati dodatno da institucionalizujemo unutrašnji dijalog u svim forumima.\n“Ostaje nam još bitan odnos sa Bošnjacima. Sve ostalo ćemo držati pod kontrolom”, rekao je Vučić za TV Pink, objašnjavajući zašto smatra izuzetno važnim unutrašnji dijalog o Kosovu i Metohiji na koji je pozvao najširi krug aktera društevnog i političkog života u Srbiji.\nOvo sam rekao, iako znam da kakav god kompromis da napravite, da vam to Srbija neće oprostiti i znam kakve su posledice lične i političke onoga ko u tome učestvuje”, podvukao je predsednik.\nTu se, dodao je, postavlja suštinsko pitanje – hoćemo li imati dovoljno hrabrosti da sebi pogledamo u oči i da kažemo “ovo je realno, ovo nije” i dovoljno hrabrosti da kažemo – ne može neko što je nešto nametao da prođe samo zato što on misli da tako mora da prođe, a da ne ponudi ozbiljnu argumentaciju, već da sučelimo sve argumente i da dođemo određenih rešenja.\n“Uzgred, niko nije govorio u moje ime, niti ko zna šta sve mislim u ovom trenutku. Jer, i nije moje da imam gotovo mišljenje, već da čujem i slušam sve ljude, da onda izađemo sa određenim predlozima zajedno i da vidimo da li sa tim možemo da prođemo ili ne i šta o tome misli albanska strana”, rekao je Vučić.\nMožda možete u te dve glavne grupe da podelite, ali videćete naročitu nervozu u pojedinim medijima na ono što je izgovorio Dačić. Takvu nervozu, za mene je interesantno, nije izazvalo ni to da nikad ništa ne treba da se menja, a ni to da treba sve da damo Albancima i da priznamo sve. To mi govori o činjenici da nisu baš svi bili spremni da slušaju i da čuju baš sve”, rekao je Vučić.\n“U svim organizacijama i institucijama, u naučnim forumima, u našoj crkvi, sa civilnim društvom, nevladinim sektorom, da čujemo i razgovaramo o svemu, da stavimo i da poređamo sve stvari na sto i vidimo kakva nam je budućnost i šta možemo da očekujemo u budućnosti kao i to šta su posledice jedne druge ili treće odluke”, naveo je Vučić.\nIstakao je da ljudi treba da budu svesni o čemu je reč i da mi danas ne odlučujemo samo o našoj prošlosti, o kojoj znamo malo ili nedovoljlno, već i o svojoj sadašnjosti i budućnosti.\n“Naslušao sam se bezbroj junaka, koji su uvek spremni tuđim grudima i srcem da nešto brane, a kada su oni u pitanju uvek će za sebe dobru hladovinu da pronađu”, rekao je Vučić.\nSa druge strane, kaže, nije pristalica onih teorija koje misle “odrecite se svega i tako ćete da dobijete sve”.\n“Mislim da su stvari mnogo složenije i da treba da uđemo dubinski u sve detalje, ja sam u tim razgovorima pet godina… Nas nekoliko je koji smo u tome pet godina, u svakom detalju, svakom privrednom subjektu na KiM, u Gazivodama, u Valaču….. Kada uđete u sve to onda vidite koliko je to složen, komplikovan i veliki problem”, rekao je predsednik Srbije.\nOn je naznačio da se građanima mora reći šta je to što sve zavisi od KiM i od našeg odnosa prema KiM.\nSvi govorimo samo o srpskom interesu i šta dobijamo u trenutku, a mislim da je važno da sa Albancima imamo dobre odnose, da ih uredimo jednom za svagda, a ne da držimo zamrznut konflikt”, rekao je Vučić.\n“Kakve veze ima deklaracija sa ratnohuškačkom politikom?”\nTakođe, Vučić je odbacio kritike dela javnosti i opozicije povodom Deklaracije o opstanku srpske nacije, uz ocenu da su motivisani i zahtevima nekih iz međunarodne zajednice.\nOn je za televziju Pink rekao i da još nijedno slovo te deklaracije nije napisano, istakavši da to nema bilo kakve veze sa ratnohuškačkom politikom već da će baviti zaštitom srpskog jezika.\n“U tome (kritikama deklaracije) stoji i međunarodni faktor zato što im nismo rekli šta treba da piše”, rekao je Vučić.\nNaglasio je da je Srbija suverena zemlja i da aktuelna vlast za razliku od prethodne ne pita strani faktor šta sme da uradi.\nOn je naveo i da će se ta deklaracije baviti zaštitom srpskog jezika i zapitao u kom međunarodnom dokumentu piše da je briga o jeziku ratno huškanje.\n“Pokažite mi dokument u kome piše da je to ratno huškanje”, rekao je Vučić naglasivši da se uvek zalagao za mir i stabilnost.\nNaveo je i da bi Deklaracija o opstanku srpske nacije trebalo da bude završena krajem novembra ili početkom decembra ove godine.\nOcenio je i da mnogi kritikuju deklaraciju, jer kako je rekao, ne žele da vide ekonomski oporavljenu i jaku Srbiju.\n“Gde god da se Srbi sastanu, pa i kada žale stradale sunarodnike u Oluji, za njih nije dobro i uvek je preteće”, rekao je Vučić.\nIstakao je i da neće da prihvati da su Srbi za sve i uvek krivi.\nPonovio je da je Srbija suverena i nezavisna država dok je građanima poručio da će to biti i ubuduće.\nObećao je građanima mir i stabilnost i razgovore sa svima u regionu kako bi se to obezbedilo, kao i nastavak privlačenja stranih investicija i rad na razvoju preduzetničkog duha u Srbiji.\nDeklaracija je najavljena 4. avgusta na sastanku Aleksandra Vučića s predstavnicima Srba iz regiona.\n“Bolje biti gospodar neizgovorene, nego sluga teške reči”\nVučić tokom intervjua nije hteo da komentariše tvrdnju hrvatskog premijera Andreja Plenkovića da je “vojno-policiska akcija Oluja morala da se desi da bi sprečila novu Srebrenicu”.\nKako kaže, bilo bi mu lako da da odgovor koji bi narod želeo da čuje.\nNimalo, kazao je, nije uplašen time da je Hrvatska u Evropskoj uniji i “da mogu da izgovaraju takve stvari”.\n“Ali, je mudrije da ćutim. Mislim da je to tvrdja na koju je bolje ostati nem. Bolje je biti gospodar svoje neizgovorene reči, nego sluga teških izgovorenih reči”, poručio je predsednik Vučić.\nDRAŠKOVIĆ: Izbaciti Kosovo iz Ustava


Svako treće kršenje korporativne bezbednosti podataka dovodi do otpuštanja zaposlenih Svako treće kršenje korporativne bezbednosti podataka dovodi do otpuštanja zaposlenih – Personal magazin\nKada dođe do kršenja bezbednosti podataka, štetne posledice se protežu dalje od finansija, reputacije i privatnosti korisnika i mogu ozbiljno uticati na karijere pojedinaca. Prema novom izveštaju kompanija Kaspersky Lab…\nKada dođe do kršenja bezbednosti podataka, štetne posledice se protežu dalje od finansija, reputacije i privatnosti korisnika i mogu ozbiljno uticati na karijere pojedinaca.\nPrema novom izveštaju kompanija Kaspersky Lab i B2B International, gotovo svako treće (31%) kršenje bezbednosti podataka u poslednjih godinu dana dovelo je do gubitka posla. Među njima, u 29% malih i srednjih preduzeća i 27% velikih preduzeća, bili su otpuštani zaposleni na višim pozicijama koji nisu zaposleni u IT službama.\nKršenjem bezbednosti podataka i gubitak radnog mesta\nKršenje bezbednosti podataka u kompaniji može biti iskustvo koje menja život kako kupcima, tako i zaposlenima – rezultat je najnovijeg izveštaja kompanije B2B International i Kaspersky Lab “Od uspona do pada podataka: Rizici i benefiti uključeni u zaštitu ličnih podataka”. Studija pokazuje da je 42% preduzeća širom sveta iskusilo najmanje jedno kršenje bezbednosti podataka u prošloj godini, od kojih su u dve petine slučajeva bili ugroženi lični podaci korisnika (41% za mala i srednja preduzeća i 40% za velika preduzeća). Što se tiče osoblja koje je uključeno u ove incidente, čak ni zaposleni na najvišim pozicijama ne uspevaju uvek da zadrže svoje pozicije.\nPokazalo se da ovi incidenti mogu uticati na sve zaposlene, nezavisno od ranga, a samo u 2017.godini svedočili smo širokom spektru ljudi koji su otpušteni kao rezultat kršenja bezbednosti podataka: od izvršnih direktora do zaposlenih na nižim funkcijama koji su otkrili podatke o korisnicima.\nNaravno, za preduzeća ovo predstavlja više od samo izgubljenog “talenta”: 45% malih i srednjih preduzeća i 47% velikih preduzeća moralo je platiti kompenzaciju korisnicima, više od trećine – 35% i 38% prijavilo je probleme u privlačenju novih kupaca, a preko četvrtine malih i srednjih (27%), kao i velikih preduzeća (31%) moralo je platiti novčane kazne.\nPodaci van kontrole doprinose riziku\nPrema ovom izveštaju, u savremenom poslovanju, čuvanje osetljivih ličnih podataka praktično je neizbežno: 88% preduzeća prikuplja i čuva lične podatke svojih kupaca, dok 86% prikuplja i čuva lične podatke zaposlenih. Osim toga, u današnjem sve složenijem okruženju, novi propisi poput Opšteg propisa o zaštiti podataka (GDPR) podrazumeva da skladištenje ličnih podataka prati i mogući rizik da kupci nisu saglasni sa čuvanjem njihovih podataka.\nOno što čini ove opasnosti još opipljivijim jeste realnost toga kako preduzeća skladište podatke: oko 20% osetljivih podataka o kupcima i preduzećima nalazi se izvan neposredne korporativne kontrole: u javnom cloud-u, BYOD uređajima i u SaaS aplikacijama, što čini kontrolu protoka podataka i njihovo čuvanje pravim izazovom za preduzeća.\nMere zaštite podataka koje prevazilaze bezbednosnu politiku\nU izveštaju se navodi da 86% preduzeća poseduje barem neku vrstu zaštite podataka i definisanu politiku saglasnosti na snazi. Međutim, sama politika privatnosti nije garancija da će se podacima zaista pravilno rukovati.\nPostoji potreba za bezbednosnim rešenjima koja mogu zaštititi podatke u celokupnoj infrastrukturi – uključujući cloud, uređaje, aplikacije i još mnogo toga. Potrebno je unapređenje nivoa svest o sajber-bezbednosti među IT osobljem i šire, s obzirom na to da sve više poslovnih jedinica sada radi sa podacima, pa je potrebno i da znaju kako da ih održavaju bezbednim.\n„Iako je kršenje bezbednosti podataka poražavajuće za poslovanje, ono može imati i snažan lični uticaj na život ljudi – bilo da su to klijenti ili zaposleni. Takve posledice su najbolji podsetnik da sajber-bezbednost ima stvarne implikacije pa treba i da predstavlja brigu svih nas. Sa podacima koji sada putuju na uređaje preko oblaka i sa primenom propisa kao što je Opšti propis o zaštiti podataka, od ključnog je značaja da preduzeća posvećuju još više pažnje svojim strategijama za zaštitu podataka”, izjavio je Dmitri Alešin (Dmitry Aleshin), potpredsednik za marketing proizvoda u kompaniji Kaspersky Lab.\nKompanija Kaspersky Lab nudi rešenja za različite poslovne potrebe u pogledu zaštite krajnjih tačaka, DDoS napada, hibridne cloud bezbednosti, odbrane od naprednih pretnji i sajber-bezbednosti.\nSvako treće kršenje korporativne bezbednosti podataka dovodi do otpuštanja zaposlenih was last modified: September 13th, 2018 by Redakcija\nbezbednost podatakaKaspersky Lab


Nisam „izgubljen slučaj“, želim svoje detinjstvo - IAN Telecentar\nSaopštenje za javnost povodom Svetskog dana deteta\nMaloletni Saša (17 godina) došao je u IAN po preporuci Odeljenja za maloletnike Višeg suda u Beogradu. Imao je dugu istoriju problema u ponašanju. Koristio je, ali i preprodavao drogu. Rad sa njim u IAN-u bio je usmeren na psihološko savetovanje i podršku u učenju uz koju je nastavio školovanje i stekao diplomu ugostitelja. Prestao je sa činjenjem krivičnih dela, odnos i komunikacija sa roditeljima su znatno popravljeni. Mnogo je staloženiji, odmereniji. Danas radi već dve godine i samostalno se izdržava.\nNa Svetski dan deteta Međunarodna mreže pomoći (IAN) želi da podseti građane kao i stručnu javnost na način, ali i obavezu društva da pomogne deci sa problemima u ponašanju, da postanu korisni građani ovog društva. Ovu decu i mlade javnost često vidi kao „izgubljene slučajeve“, „kriminalce“, „nepopravljive delinkvente“. Ono što je istina jeste da ona uz adekvatnu podršku, pruženu šansu i ohrabrenje mogu da naprave drugačiji izbor i ostanu na ispravnom putu.\nDeca sa problemima u ponašanju najčešće dolaze iz disfunkcionalnih porodica, neretko su žrtve porodičnog nasilja, zlostavljanja, zanemarivanja i diskriminacije. Iza svakog problematičnog ponašanja deteta stoji po pravilu teška životna priča, i uvek je vidan nedostatak pravovremene podrške i pravilnog usmerenja od strane nas odraslih odnosno društva, u prvom redu porodice, škole, i drugih sistema koji bi trebalo da budu glavni oslonci pravilnog razvoja deteta.\nZabrinjava podatak da je starosna granica dece sa problemima u ponašanju sve niža. Zbog toga su posebno važni preventivni programi i rano prepoznavanje rizika u cilju sprečavanja napredovanja ozbiljnijih oblika problema u ponašanju i sukobljavanja sa zakonom među maloletnicima koje je sve naglašeniji problem u našem društvu.\nMeđunarodna mreža pomoći (IAN), udruženje građana sa sedištem u Beogradu, ima dugogodišnje iskustvo u radu sa decom sa problemima u ponašanju kao i maloletnim učiniocima krivičnih dela. U okviru IAN-ovog licenciranog Dnevnog boravka za decu i mlade sa problemima u ponašanju sprovodi se sveobuhvatan program rada sa ovom grupom dece. Korisnici naših usluga dolaze u Dnevni boravak po uputu Gradskog centra za socijalni rad, po nalogu Odeljenja za maloletnika Višeg suda u Beogradu, na inicijativu stručnih radnika iz institucija, škola ili po preporuci vršnjaka koji su već (bili) korisnici IAN-a. IAN predstavlja jedinstveni primer povezivanja civilnog sektora, sistema socijalne zaštite i pravosudnog sistema.\nDeci i mladima su na raspolaganju različite besplatne aktivnosti usmerene na prevenciju i smanjenje antisocijalnog ponašanja. Sastavni deo rada je psihološko osnaživanje kroz individualno, porodično i grupno savetovanje, kako za decu tako i za roditelje, zatim aktivnosti resocijalizacije koje uključuju psiho-socio-edukativne radionice, pružanje pomoći u učenju i u traženju posla, i sportske aktivnosti. Pored toga na raspolaganju su i aktivnosti profesionalnog osnaživanja, kroz obuke u oblasti informacionih tehnologija i kurseva aktivnog traženja posla koje su osmišljene sa ciljem da doprinesu građenju pozitivnog stava prema obrazovanju i radu kod mladih kao i da omoguće više šansi u zapošljavanju.\nProgram rada sa decom i mladima sa problemima u ponašanju i u riziku koji se sprovodi u IAN-u od 2012. i koji je obuhvatio preko 400 dece i mladih do sada, doveo je do značajnih pozitivnih efekata u pogledu resocijalizacije, nastavka školovanja, promene obrazaca ponašanja i integracije u društvenu sredinu. Takođe, izuzetno je nizak procenat recidivizma među maloletnim počiniocima krivičnih dela.\nPostignuti rezultati ukazuju da ukoliko se ponudi kvalitetan program i obezbedi sredina u kojoj se osećaju prihvaćeno, socijalna i psihološka podrška, deca i mladi mogu da izmene svoje obrasce ponašanja, izgrade pozitivne stavove prema obrazovanju i radu. Ovakvim pristupom se izbegava kažnjavajući model i nudi se alternativni odgovor društvenog okruženja kojim se ova deca i mladi ne odbacuju i ne kažnjavaju već osnažuju i podržavaju u usvajanju pozitivnih ponašanja.\nAko želimo zdravije, srećnije i podsticajnije društvo za svako dete u njemu, pristup mora biti drugačiji. Ukoliko se na vreme uoči problem ili potencijalni rizik i dete se uključi u program koji će delovati korektivno, ali i podržavajuće, deca se uspešno vraćaju na pravi put, a društvo dobija zrele mlade ljude koji slede sistem pozitivnih vrednosti.


U Hongkongu se prelamaju geopolitička pitanja, Peking neće odstupiti ni za jotu /video/ - Sputnjik Srbija\n02:55 25 Januar 2021\nU Hongkongu se prelamaju geopolitička pitanja, Peking neće odstupiti ni za jotu /video/\n07:01 10.06.2020 Preuzmite kraći link\nKina ni za jotu neće odstupiti od svojih nacionalnih interesa pa ni u Hongkongu gde traju demonstracije zbog nedavno odobrenog nacrta zakona o nacionalnoj bezbednosti. Demonstranti tvrde da brane demokratiju, ali deo njih pokazuje opasne namere zalažući se za nezavisnost. Eksperti se slažu: preko Hongkonga se prelamaju mnoga geopolitička pitanja.\nOdluka Svekineskog narodnog kongresa da podrži nacrt ovog zakona, po mišljenju učesnika protesta u Honkongu i zapadnih zemalja, ugrožava njegov autonomni status. Pitanje Hongkonga je, objašnjava dr Dragana Mitrović, profesor Fakulteta političkih nauka, veoma specifično za pravno i političko uređenje Kine, važno je i za stanovnike grada, a direktno se tiče i odnosa Pekinga sa Britanijom koja je 1. jula 1997. vratila Kini tu teritoriju.\n„Sporni član 23 predloženog zakona po ocenama jednih narušava princip ‘jedna zemlja, dva sistema’; dok drugi kažu da su protesti u Honkongu postali izuzetno nasilni i da pokazuju elemente direktnog stranog mešanja, što udara na suverenitet Kine“, ističe Mitrovićeva, koja smatra da je Hongkong tačka ukrštanja mnogih geopolitičkih pitanja, od dominacije i takmičenja na međunarodnoj sceni, do ideološko-vrednosnog rata.\nPeking neće odstupiti, brani svoj suverenitet\nNovinar Borislav Korkodelović u dešavanjima u Hongkongu vidi još jedan dokaz da su odnosi između Kine i SAD na najnižoj tački od njihovog obnavljanja 1972.godine i da je u toku, kako mnogi smatraju, novi hladni rat.\n„Neki teoretičari govore čak o tzv. Tukididovoj zamci kada jedna velika sila koja oseti da gubi moć u odnosu na silu u uspornu ulazi s njom u neizbežni sukob. Kineski zvaničnici nastoje da umanje takvu opasnost ali bojim se da će naročito u periodu do izbora u SAD tenzije rasti ali one neće biti značajnije smanjene čak i da Tramp izgubi izbore“, veruje Korkodelović.\nDragana Mitrović ističe da je jedan od problema Hongkonga ne samo to što njegovi građani ne žele ograničavanje demokratije nego i pad standarda, rast siromaštva i nejednakosti, ali i nekvalitetan rukovodeći kadar i nerazumevanje Pekinga da „tamo nešto tinja“.\n„Većina građana je podeljena: jedan deo njih smatra proteste opasnim, što u velikoj meri jesu, dok drugi smatraju da nema drugog puta a jedan deo demonstranata zagovara nezavisnost od Kine“.\nOdgovornost je i na učesnicima protesta jer su, dodaje ona, postali izuzetno nasilni a „očigledno je da su neki od njih bili direktno obučavani da vode ovakve demonstracije i da je to siguno došlo spolja“. To otvara mogućnost Pekingu da tvrdi da je tu ugrožena i bezbednost građana Honkonga, i suverenitet same Kine.\n„Većina građana je podeljena: jedan deo njih smatra proteste opasnim, što u velikoj meri jesu, dok drugi smatraju da nema drugog puta a jedan deo demonstranata zagovara nezavisnost od Kine. To je potpuno neprihvatljivo budući da je Honkong deo Kine i da ga se ona nikad neće odreći. Međutim, Honkong je zaista dragulj čitavog sveta i Kina će izgubiti obraz ukoliko nasilnim metodama uguši demonstracije. Naravno, ogroman je izazov kako zaustaviti talas demonstracija koje su sve više nasilne, koje utiču na ekonomiju i pokazuju uticaj stranog faktora“, upozorava Mitrovićeva.\nOpasna britanska ideja\nIstoričar Nenad Đorđević, koji već 20 godina živi u Šangaju, kaže da po mišljenju većine Kineza princip „jedna zemlja, dva sistema“ ne ugrožava zvanični Peking nego deo demonstranata koji se zalažu za nezavisnost Hongkonga, kao i SAD i neke zapadnoevropske zemlje koje ih podržavaju.\nKinezi, ističe Đorđević, vole Honkong i smatraju da on ima dovoljno veliku autonomiju, a da su oni koji podržavaju proteste „izdajice kineskog naroda i strani plaćenici“.\nRadikalna ideja iz Dauning strita: Šta ako se u Britaniju presele milioni Kineza iz Hongkonga\nĐorđević komentariše i ponudu britanskog premijera Borisa Džonsona da se, ukoliko Peking istraje na predloženom zakonu o nacionalnoj bezbednosti, otvori mogućnost da tri miliona građana Hongkonga dobije britansko državljanstvo.\n„Na to ovde gledaju kao na mešanje u unutrašnje stvari Kine. Ipak, mala je verovatnoća da bi veliki broj ljudi iz Honkonga uzeo te pasoše i otišao u Britaniju. Međutim, postoji veća opasnost da oni postanu britanski državljani a ostanu u Hongkongu. Ako je to britanska ideja, to bi bilo opasno“, ocenjuje Đorđević.\nNa pitanje kako vidi rasplet višemesečnih demonstracija Dragana Mitrović kaže da je neophodan oprez kako u interesu građana Honkonga, tako i u interesu Kine i njenog ugleda u svetu.\n„Moja očekivanja su da će se Peking vratiti mudrosti i uzdržanosti jače strane koja je do sada davala rezultate tokom kineskih reformi“, prognozira profesorka Mitrović.\nPompeo: Hongkong više nema autonomiju u okviru Kine\nSvet sa Sputnjikom, protesti, Hongkong


Vujošević: „Ušao bih u NATO, ali za 20.000 godina“ (video) – Borba\nTrofejni stručnjak koji je poreklom povezan sa Crnom Gorom, a mestom rođenja i najvećim profesionalnim uspjesima za Srbiju, jasan je u stavu prema NATO.\n„Ja sam rekao da bih ja ušao u NATO, ali kada se završi proces raspadanja osiromašenog uranijuma. Znači za jedno 20.000 godina. Eto tada bih…“, rekao je Vujošević za Sputnjik sport u emisiji Miljanov korner.\nGotovo cijela Srbija je bila zasuta eksplozivnim napravama koje sadrže taj opasan sastojak, najviše je na udaru bila teritorija Kosova i Metohije, a posledice svega se osjećaju i do današnjeg dana.\nProdukt procesa obogaćenja prirodnog uranijuma za upotrebu u nuklearnim reaktorima je lako proizvesti, ali on zbog svoje toksičnosti i radioaktivnosti zahteva dugoročno skladištenje, što je NATO riješio na „lak“ način – bombardujući Srbiju njime.


Karmina Burana – Spektakl koji se pamti – Lepe Vesti\nKarmina Burana – Spektakl koji se pamti\nHiljade Beograđana svih generacija ispunilo je sinoc stadion Tašmajdan. Noć muzike priredila je sinoć veličanstveni koncert Simfonijskog orkestra i Hora RTS-a pod dirigentskom palicom maestra Bojana Suđića.\nPublika je uživala u jednom od najpoznatijih dela proslavljenog nemačkog kompozitora Karla Orfa – kantati “Karmina Burana”, a tribine popunjene do poslednjeg mesta potvrdile su da je ova manifestacija divna tradicija i letnji simbol Beograda.\nStihove „Karmine Burane“, neprevaziđene ode radosti inspirisane poezijom putujućih studenata i mladih sveštenika, beogradskoj publici predstavio je Simfonijski orkestar, Hor, Dečji hor i „Kolibri“ RTS.\nAtmosfera na koncertu kulminirala je već nakon prvog izvedenog takta, a publika je glasnim ovacijama i aplauzom pozdravljala muzičare na sceni. Pravi kuriozitet za otvorenu scenu predstavlja i činjenica da je publika mogla da prati i prevod na srpski jezik – cela kantata je bila titlovana.\nStari tekstovi i melodije koje je kompozitor odabrao iz zbornika „Karmina burana“ dobili su potpuno novi savremeni duh zahvaljujući sposobnosti orkestarskog ansambla da bezbrižnu himnu, koja zrači vedrinom i radošću, na najbolji način predstavi posetiocima, a veličanstvenoj završnici doprineo je i vatromet.\nTreća Noć muzike, sada tradicionalna manifestacija, još jednom potvrđuje da je ovo jedinstveni spektakl klasične muzike na otvorenom, a Beograd kulturna prestonica regiona.


25.02.2014. - Uskoro povoljni krediti za poljoprivrednike\nMinistarstvo poljoprivrede će za mesec dana predstaviti novu kreditnu liniju za poljoprivredne proizvođače koji žele da povećaju broj grla ili obnove mehanizaciju, a kamate na te kredite će subvencionisati to ministarstvo, najavio je danas ministar poljoprivrede Dragan Glamočić.\nReč je o kratkoročnim kreditima od tri godine, sa grejs periodom od godinu dana.\nBeta (Marko Rupena)\n"To su dinarski krediti gde je kamata izuzetno povoljna. Kamata za stočarsku proizvodnju, za kupovinu grla za tov i priplod, biće četiri odsto a za sve ostale grane kamata će biti šest odsto", rekao je Glamočić na sastanku sa poljoprivrednicima u Ćićevcu.\nGrla će 100 odsto biti osigurana od strane ministarstva poljoprivrede.\nPrema njegovim rečima, na tržištu nema povoljnijih kredita, a oni se mogu koristiti i za nabavku nove opreme. Maksimalan iznos kredita je pet miliona dinara za individualne proizvođače, odnosno 15 miliona dinara za zadruge.\n"Ima dovoljno para, ne mora da se žuri. Svi zainteresovani koji žele da obnove mehanizaciju, kupe stoku, moći će da konkurišu kod komercijalnih banaka, a mi ćemo tu kamatu subvencionisati", rekao je Glamočić.\nOn je pozvao poljoprivrednike da do 31. marta registruju poljoprivredna gazdinstva i dodao da su ove godine mere u delu stočarstva "pojačane".\n"Kod priplodnih ovaca i koza smo povećali sa 4.000 dinara na 7.000 dinara, za priplodne svinje sa 4.000 dinara na 5.000 dinara i za jagnjad u tovu sa 1.000 dinara na 2.000 dinara", precizirao je ministar poljoprivrednicima.\nGlamočić je takođe najavio da će u naredna dva meseca biti isplaćene sve obaveze prema proizvođačima iz prethodne godine.\nRazvoj malih i srednjih gazdinstava\nMinistar poljoprivrede Dragan Glamočić izjavio je da je cilj Strategije razvoja agrara razvoj malih i srednjih poljoprivrednih gazdinstava koja će morati da unaprede svoju proizvodnju jer jedino tako mogu da izađu na kraj sa konkurencijom iz Evropske unije.\n"Polako napuštamo velike proizvođače jer smatramo da oni sami mogu da se nose sa konkurencijom", rekao je Glamočić novinarima u Kruševcu posle predstavljanja Nacrta strategije razvoja poljoprivrede.\nOn je dodao da Srbija ima veliki broj registrovanih poljoprivrednih gazdinstava koja uglavnom imaju lošu produktivnosti i lošu strukturu, te da se to u narednom periodu mora promeniti, istakavši da je Nacrtom strategije definisan i predlog reformi koje treba uraditi u ovom sektoru


RTV\t12.08.2019 09:37\nJedan od organizatora protesta '1 od 5 miliona' Srđan Marković obratio se danas javnosti, sa tvrdnjom da su učesnici napadnuti tokom sinoćnjeg protesta od strane obezbeđenja predsednika Srbije ispred zgrade Predsedništva, a pres konferenciju je obeležio verbalni sukob sa izveštačem TV Pink.\nMarković je novinarima pokazao modrice i ogrebotine za koje tvrdi da su posledica napada pripadnika obezbeđenja predsednika Srbije, a on je, inače, sinoć tokom pokušaja učesnika protesta da probiju zaštitnu ogradu ispred zgrade, preskočio ogradu i potrčao ka zgradi, što mu obezbeđenje nije dozvolilo.\nMarković tvrdi da je sa policijom i obezbeđenjem iz Predsedništva bilo dogovoreno da priđu stepenicama zgrade i predaju zahteve, ali da su, kako kaže, oni taj dogovor prekršili.\nNa pitanje novinarke TV Pink Gordane Uzelac kako da im se veruje, s obzirom da su sinoć pozvali na nasilno upadanje u zgradu Predsedništva, što je, kako je rekla, preneo i TV N1, Marković joj je rekao: "Nemojte da botujete".\nUzelac je insistirala da joj odgovori na pitanje i da je ne vređa, a tada se u razgovor umešao i lider PSG Sergej Trifunović i pitao je "čemu ona služi".\nOna je odgovorila da je novinar, na šta je Trifunović, koji je sve vreme telefonom snimao konferenciju, uzvratio rečima: "Ako si ti novinar, ja sam radnik 'Gradske čistoće'".\nMarković je odbio da odgovori na pitanje Uzelac o tome da li joj je slao poruke u neprimereno vreme.\n"Da li ćete da slažete da mi niste puštali poruke u pola dva noću i da vas je moj otac zvao sutradan da to ne radite?", pitala je Uzelac, a Marković je tada rekao da je konferencija završena.\nPosle verbalnog sukoba, Marković je rekao da je konferencija završena.\nTokom pres konferencije, organizatori protesta su pozvali opoziciju da prekine razgovore sa predstavnicima vlasti i da, kako kažu, ne budu saučesnici Vučićeve vlasti.\nMarković je rekao da sinoć ispred Predsedništva najverovatnije nisu bili samo pripadnici Kobri, već i neko drugo obezbeđenje, te zatražili od VBA da saopšti ko je sinoć bio dežurni starešina u Vučićevom obezbeđenju i ko je, kako tvrde, naredio prebijanje učesnika protesta.


Liverpul želi da zadrži Kutinja\nTrener Liverpula Brendan Rodžers rekao je da se nada da će fudbaler Filipe Kutinjo produžiti ugovor s engleskim klubom.\n"Nisam siguran kada će se to dogoditi. Poslednjih dana nisam razgovarao s direktorima kluba, pa ne znam kako stoje stvari, ali Kutinjo je igrač koga na duži period želimo da zadržimo u ekipi. Siguran sam da ću više znati kada se vratimo u Englesku", rekao je Rodžers, preneli su britanski mediji.\nLiverpul je porazom od Mančester junajteda od 1:3 u finalu Međunarodnog Kupa šampiona u Majamiju, završio turneju po SAD. Osim tog poraza, Liverpul je zabeležio tri pobede, protiv Olimpijakosa, Mančester sitija i Milana.\nKutinjo je pre 18 meseci iz Intera došao na Enfild za 8,5 miliona funti i za "crvene" je do sada odigrao 50 utakmica i postigao osam golova. Prošle sezone odigrao je 37 utakmica i postigao pet golova. Za A reprezentaciju Brazila odigrao je jednu utakmicu, sa selekcijom do 20 godina osvojio je Svetsko prvenstvo 2011. godine, a dve godine ranije sa ekipom do 17 godina šampionat Južne Amerike.


Godfri: Zapadni Balkan je na novoj, uzbudljivoj prekretnici\nArhva - Ambasador SAD u Srbji Entoni Godfri tokom online proslave Dana državnosti SAD, u Ambasadi SAD u Beogradu, Srbija, 4. jula 2020. (Foto: Facebook nalog Ambasade SAD)\nPredsednici SAD i Srbije, Donald Tramp i Aleksandar Vučić, uvideli da je sada trenutak da se učini "nešto odvažno, novo i uzbudljivo", izjavio je ambasador SAD u Srbiji Entoni Godfri i poručio da je region na istorijskoj prekretnici.\nGodfri je izjavio, u intervjuu za beogradski Kurir, da je pažnja koju je Tramp posvetio potpisivanju sporazuma o normalizaciji ekonomskih odnosa Beograda i Prištine, u kombinaciji sa liderstvom Vučića i njegovom otvorenošću za nove ideje, dala novu energiju i novi zamah odnosima dve zemlje.\n"Obojica lidera uvidela su da je trenutak da se učini nešto odvažno, novo i uzbudljivo. Zaista me raduje što je ambasador Ričard Grenel, specijalni izaslanik predsednika SAD za kosovsko pitanje, uspeo da aktivira ideju normalizacije ekonomskih odnosa", istakao je Godfri, prenosi FoNet.\nPrema njegovom viđenju, "status kvo bi mogao da donese političke poene obema zemljama, ali ne može da donese veću zaposlenost ili da osnaži privredu kako bi se obezbedila bolja zdravstvena zaštita ili obrazovanje".\nNa pitanje da li smatra da je "realno" da za godinu-dve, dođe do održivog rešenja za kosovsko pitanje, Godfri je odgovorio potvrdno.\n"Pogledajte samo kojom brzinom je postignut napredak samo u poslednjih mesec dana", dodao je on i konstatovao da problem nije mali, ali misli da je ljudima u ovom regionu već dosta statusa kvo.\nU isto vreme najbolji i najpametniji mladi ljudi glasaju ne glasačkim listićima, već koferima, emigrirajući u Nemačku, Francusku i druge delove Evrope i SAD, gde mogu naći bolju budućnost za svoje porodice. Iskreno, verujem da smo sada na uzbudljivoj, istorijskoj prekretnici za ceo region, ocenio je Godfri.\nOn je, takođe, naglasio da je na vrhu liste prioriteta SAD da pomognu Srbiji da ostvari svoj cilj i pridruži se Evropskoj uniji, i da se taj prioritet neće promeniti ni posle novembarskih izbora.\nOsvrćući se na domaću političku scenu, uključujući i odluku dela opozicije da bojkotuje parlamentarne izbore, Godfri je je rekao da čvrsto veruje da "nema načina da pobedite ako se ne takmičite".\nOn razume nezadovoljstvo zbog nedostupnih medija, "između ostalog, ali ako želite da uđete u vladu, morate prvo da izađete na izbore".\n"Bio sam u prilici da sretnem mnogo pametnih mladih ljudi u Srbiji i optimista sam da oni mogu udahnuti novu energiju i nove ideje u građanski i politički diskurs. Na kraju krajeva, to je pitanje za građane Srbije, ne za mene", poručio je Godfri.


Kovač: Ohrabrivaćemo nadležne da rade na otkriću cjelokupne istine u događajima na prostorima bivše Jugoslavije | Standard\nMinistarstvo pravde će, uprkos tome što nije represivni organ, ohrabrivati nadležne institucije da rade na otkriću cjelokupne istine u događajima koji su se desili na prostorima bivše Jugoslavije, kazao je resorni ministar Marko Kovač.\nPredstavnici tima Ujedinjenih nacija, na čelu sa rezidentnim koordinatorom UN-a u Crnoj Gori Piterom Lundbergom, posjetili su danas Kovača, u cilju daljeg jačanja saradnje.\nLundberg je, kako je saopšteno iz Ministarstva pravde, čestitao ministru Kovaču na imenovanju i naglasio je da je suočavanje s prošlošću važno za dalji napredak Crne Gore, pohvalivši istup Kovača i njegovih kolega iz Vlade na memorijalnom skupu u Herceg Novom, prilikom obilježavanja 30 godina od deportacije bosansko-hercegovačkih izbjeglica iz Crne Gore.\n„Jako mi je žao što govorimo o situaciji u društvu gdje je pohvalno da ministar prisustvuje događaju koji bi trebao predstavljati iskaz osnovnih civilizacijskih vrijednosti“, istakao je Kovač.\nTom prilikom je informisao sagovornike i o izmjenama Zakona o krivičnom postupku. „Uprkos tome što Ministarstvo pravde nije represivni organ, ohrabrivaćemo nadležne institucije da rade na otkriću cjelokupne istine u događajima koji su se desili na prostorima bivše Jugoslavije“, kazao je on.\nRezidentni koordinator je, kako se navodi, čestitao na konstruktivnom angažmanu delegacije Vlade, predvođene državnim sekretarom Bojanom Božovićem, na sjednici Komiteta protiv torture održanoj nedavno u Ženevi. Lundberg je naglasio važnost daljeg unaprjeđenja zatvorskih uslova, kao i uslova za položaj maloljetnika u sukobu sa zakonom. Takođe je iskazao očekivanje za unaprjeđenje statusa Zaštitnika ljudskih prava i sloboda.\nMinistar se saglasio i podvukao značaj saradnje sa svim organizacijama UN u zemlji, dodajući da je Ministarstvo privrženo ostvarenju svih zacrtanih ciljeva koji su vezani za ostvarenje mjerila u odnosu na pristupanje EU, uz poseban akcenat na dolazeće promjene unutar normativnog okvira, ali i pri sprovođenju prakse.\nMihela Telatin, predstavnica UNOPS-a u Crnoj Gori, naglasila je da njena agencija može obezbijediti podršku pri nabavkama i infrastrukturnim ulaganjima u crnogorsko pravosuđe.\nKovač je iskazao zahvalnost na izuzetno vrijednim donacijama i važnom projektu “Unaprjeđenje efikasnosti pravosuđa” između UNOPS-a i Direktorata za informaciono-komunikacione tehnologije pravosuđa i bezbjednost podataka. Taj projekat je usmjeren na Sistem poslovne inteligencije pravosuđa i ima za cilj dobijanje kvalitetne pravosudne statistike shodno CEPEJ indikatorima i potrebama pravosudnih institucija.\nVršiteljka dužnosti šefa predstavništva UNICEF-a u Crnoj Gori Sabina Žunić pohvalila je napredak Ministarstva u oblasti reforme maloljetničkog pravosuđa, te je naglasila da je potrebno uložiti dodatne napore da se standardi pravosuđa po mjeri djeteta i pristupa djece pravdi primjenjuju u svim pravosudnim postupcima, uključujući sve krivične, građansko-pravne i prekršajne postupke u kojima učestvuju djeca.


Obeležavanje Međunarodnog dana ljudskih prava i promocija knjige Bezbednost Roma | Medija centar Beograd\nObeležavanje Međunarodnog dana ljudskih prava i promocija knjige „Bezbednost Roma“\nUtorak, 9/12/2014, 11:00, II sprat, Velika sala\nRukovodili smo se idejom da se brojni incidenti protiv romske zajednice, kao i negativne društvene pojave unutar same romske zajednice, ali i odgovornost i neodgovornost državnih organa i sam koncept ljudske bezbednosti stavi pod nadzor i javni pritisak organizacija civilnog društva.\nŽelimo da promovišemo novi sistem društvene odgovornosti za sve prošle i buduće incidente, ali i da umanjimo stanje bezbednosnih rizika. Smatramo da će teme i prilozi odabrani u ovoj publikaciji prekinuti ćutanje javnosti, odgovornih institucija, nadležnih pojedinaca, pa i romskih organizacija.\nUnapređivanje stanja bezbednosti romske zajednice u Republici Srbiji, pa i u drugim zemljama Balkana, trebalo bi da bude cilj svim organimavlasti, na svim nivoima, policiji i bezbednosnim strukturama, medijima i javnim servisima.\nIstovremeno, nadamo se da će se ovim praktikumom, koji je namenjen za prvu generaciju javnih zastupnika – medijatora i medijatorki za bezbednost romske zajednice, širiti krug organizacija civilnog društva koje će usmeriti deo svojih aktivnosti na zagovaranje za poštovanje ljudske bezbednosti i praktične bezbednosti Roma i Romkinja.\nVerujemo da će naši napori pomoći da se nivo opšte bezbednosti u Republici Srbiji podigne na viši stepen, shodno reformskim procesima u svim sektorima bezbednosti.\nStalne konferencije romskih udruženja građana (SKRUG) - Liga Roma\ni YUROM centra\ning. Osman Balić, predsednik Stalne konferencije romskih udruženja građana (SKRUG), YUROM Centra, autor knjige\nprof. Vitomir Mihajlović, predsednik Nacionalnog saveta romske nacionalne manjine\nprof. dr Đokica Jovanović, sociolog\nmr Ana Kražić – Živković, politikolog\nRomi u Srbiji sve manje bezbedni, zagovaraju se mržnja i netrpeljivost\n(Beta) - Romi u Srbiji su sve manje bezbedni, a u društvu se zagovaraju mržnja i netrpeljivost, rečeno je na predstavljanju knjige "Bezbednost Roma" u utorak u Beogradu. Predsednik Stalne konferencije romskih udruženja gradjana (SKRUG) i autor knjige Osman Balić istakao je da mediji u poslednjih pet-šest godina imaju "itekako velike zasluge u pogoršanju bezbednosti Roma i svih gradjana Srbije". "Svi smo nezadovoljni svim i svačim, ali Rome biju. Ispred romskih nasilja se vrlo hrabro, bez trunke bojazni da će biti uhapšeni, maršira danima", rekao je Balić, podsećajući na antiromske proteste u selu Jabuka i beogradskom naselju Zemun. Sociolog Djokica Jovanović naglasio je da se knjiga posvećena bezbednosti Roma po prvi put objavljuje na ovim prostorima, uz ocenu da te bezbednosti u Srbiji ima sve manje i manje.\nKompetan izveštaj (pdf)


Vučić govori o kompromisu, a ne kaže na šta misli - Politika - Dnevni list Danas\nPočetna » Vesti » Politika » Vučić govori o kompromisu, a ne kaže na šta misli\nAzem Vlasi, advokat i bivši jugoslovenski političar iz Prištine, govori za Danas\nMiloš. D. Miljković02.07.2018. 13:00\nDijalog je krenuo sa idejom normalizacije odnosa između Kosova i Srbije. Kosovska strana je pritom krenula sa pozicije da je status Kosova rešen, da je to sedma nezavisna država nastala od raspada Jugoslavije, dok je pozicija Beograda dijametralno suprotna. Vlasti u Srbiji polaze sa pozicije da ništa nije rešeno ako Srbija to rešenje ne priznaje. Vučić govori o nekom kompromisu, a ne kaže na šta misli. On govori o nekom rešenju koje Srbija treba da ponudi, ali koje isključuje rešenje koje već imamo, a to je nezavisnost Kosova. Zvanični Beograd poručuje da neće priznati „jednostrano proglašenu nezavisnost“, mada nije poznato koja je to novonastala država u novije doba proglašena dvostrano ili višestrano, kaže za Danas Azem Vlasi, advokat i bivši jugoslovenski političar iz Prištine, odgovarajući na pitanje hoće li doći do ubrzanja pregovora Beograda i Prištine i kada možemo očekivati konačno rešenje.\nOn podseća da se dve godine razgovaralo u Beču a proces je vodio specijalni poverenik Saveta Bezbednosti UN Marti Ahtisari.\n– U tom procesu nastao je projekat „Sveobuhvatni plan za rešenje statusa Kosova“, po kojem Kosovo može proglasiti nezavisnost. Skupština Kosova je 2008. usvojila Deklaraciju o proglašenju nezavisnosti, a potom je usvojen Ustav koji je u okvirima Ahtisarijevog plana. Onda se Vlada Srbije obratila Međunarodnom sudu pravde kao najvišoj instanci za tumačenje međunarodnog prava sa dva pretenciozna pitanja, ne bi li dobila poželjan odgovor. Prvo pitanje je glasilo „Da li je Deklaracija o proglašenju nezavisnosti Kosova u suprotnosti sa međunarodnim pravom, a drugo „Da li je ta Deklaracija u suprotnosti sa Rezolucijom 1244 SB UN? Na oba pitanja, posle dve godine većanja, taj sud je dao nedvosmislen odgovor: da Rezolucija o proglašenju nezavisnosti Kosova nije u suprotnosti, dakle u skladu je, sa međunarodnim pravom, niti je u suprotnosti sa Rezolucijom 1244 SB UN. To je međunarodni pečat na nezavisnost Kosova. Sada se u Beogradu prave ludi i ne spominju stav tog suda, već nastavljaju praznu priču kako je proglašenjem nezavisnosti Kosova prekršeno međunarodno pravo – navodi Vlasi.\n* Koje su, iz ugla Prištine, ključne prepreke za potpisivanje pravno obavezujućeg sporazuma?\n– Nama nije jasno šta Srbija hoće osim međusobnog priznanja i normalizacije odnosa, onako kako je to uradila i sa drugim država nastalim od raspada Jugoslavije, u kojoj je pre nasilja režima Slobodana Miloševića od 1989. do 1990. godine, Kosovo imalo status federalne jedinice. Milošević je bio poslednji koji je hteo rešenje kosovskog pitanja ne pitajući većinske Albance. Svakome mora biti jasno da bez Jugoslavije, Kosovo niti je bilo niti može biti u sastavu Srbije. Dakle, kada vlasti u Beogradu budu shvatile i priznale ovu realnost, doći će i do normalizacije odnosa, a to će biti od velike koristi i za Srbe na Kosovu.\n* Mediji u Srbiji preneli su vašu izjavu da su „za ubistvo Olivera Ivanovića odgovorni srpski i ruski ekstremisti koji slobodno šetaju severom Kosova“. Da li je Vaša izjava valjano preneta i da li ste to izjavili na osnovu nekih saznanja?\n– Da, govorio sam o tome pre nedelju dana, mislim da je to bilo za televiziju N1. Ne znam kako su mediji to preneli. Govorio sam na osnovu saznanja koje imaju naše obaveštajne službe ali i službe iz nama prijateljskih zemalja. Nije to nikakvo novo otkriće. Reč je o tome da pojedinci i pripadnici kriminalnih grupa, državljani Srbije i Rusije iz kriminalnog miljea, vršljaju na severu Kosova a posebno u severnom delu Mitrovice, gde je prisustvo kosovskih sigurnosnih struktura slabo i nedovoljno. Nije dovoljno poznato koliko se takvi ljudi u određenim trenucima i za određene kriminalne poslove instrumentalizuju od ruskih i srpskih tajnih službi protiv sigurnosti Kosova. Takvi „gostujući“ kriminalci u neposrednoj su vezi i sarađuju sa domaćim Srbima iz kriminalnog miljea. Mnogi Srbi na severu Kosova su zbog toga zabrinuti za svoju sigurnost. O tome je govorio i pokojni Oliver Ivanović.\n* Da li će ubistvo Olivera Ivanovića ikada biti rešeno?\n– Hoće i bilo bi veoma važno da se rasvetli njegovo ubistvo, ali to najviše zavisi od određenih kriminalnih ali i političkih krugova u severnom delu Mitrovice, kao i od istražnih organa Srbije. To ubistvo je vezano za događaje među Srbima i ima prekograničnu dimenziju. Sasvim se pouzdano može reći da taj gnusan događaj nije zasnovan na međunacionalnoj osnovi. Neposredno pre ubistva, sam Oliver Ivanović je govorio o teškoj bezbednosnoj situaciji na severu Kosova, o tome da je i on ugrožen, ali da mu opasnost u konkretnom slučaju ne dolazi od Albanca. Albanci nisu imali ni motiva ni razloga da skoro 20 godina posle velikog raspleta 1999. godine ubiju Ivanovića.\n* Zbog čega srpski i kosovski istražni organi ne sarađuju po pitanju rešavanja slučaja ubistva Olivera Ivanovića?\n– Kosovski istražni organi su zainteresovani da sarađuju sa bilo kim ko može doprineti rasvetljavanju ubistva Ivanovića. Saradnja se može ostvariti na način da istražni organi svake od naših država vode istragu na svojoj teritoriji, te da razmenjuju informacije. Ako tragovi vode u Srbiju, kosovski organi su nemoćni da brzo i celovito rasvetle ovaj slučaj. Međutim, organi Srbije bi hteli da dođu na Kosovo i da vode neku svoju istragu, pritom znajući da je to nemoguće i nepotrebno, a sarađivati se može i treba.\n* Šta zvanična Priština konkretno preduzima po pitanju rešavanja tog zločina?\n– Znam da su naši istražni organi veoma posvećeni tom slučaju. Tužilac koji vodi taj slučaj prošle nedelje u sredu je ispitao Stefana Cvetkovića, novinara iz Bele Crkve, koji je bio kidnapovan 30 sati u svom rodnom mestu. Ne znam šta je novo saznao od njega. Mislim da na severu Kosova a i u Srbiji, ima podosta onih, i to ne samo iz kriminalnog miljea, koji ne bi želeli da se rasvetli ubistvo Ivanovića.


Oko 13.000 uposlenika American Airlinesa moglo bi ostati bez posla\nAmerička aviokompanija je u oktobru prošle godine 19.000 uposlenika poslala na neplaćeno odsustvo, da bi ih u decembru pozvali na posao nakon finansijske pomoći avio industriji\nAmerička aviokompanija American Airlines saopćila je da bi mogla poslati na neplaćeni dopust oko 13.000 uposlenika, ukoliko pandemija koronavirusa i dalje bude negativno utjecala na taj sektor, prenosi Anadolu Agency (AA).\nIzvršni direktor kompanije Doug Parker i predsjednik Robert Isom poslali su poruku uposlenicima u kojoj je navedeno da je već prošlo pet sedmica u 2021. godini, a situacija u sektoru avio industrije je slična 2020.\nU poruci se navodi da se distribucija vakcina protiv COVID-19 ne odvija dovoljno brzo kako se očekivalo te podsjećaju da je smanjena potražnja nakon uvođenja novih ograničenja na međunarodna putovanja.\nČelnici American Airlinesa su poručili da postoji mogućnost da 13.000 uposlenika pošalju na neplaćeni dopust budući da se 31. marta završava paket pomoći za aviokompanije.\nAmerička aviokompanija je u oktobru prošle godine 19.000 uposlenika poslala na neplaćeno odsustvo, da bi ih u decembru pozvali na posao nakon finansijske pomoći avio industriji.\nKompanija American Airlines objavila je da je 2020. godine pretrpjela štetu od 8,9 milijardi dolara zbog krize izazvane pandemijom COVID-19.\nAvio industrija je jedna od privrednih grana koje trpe najteže posljedice tokom krize izazvane globalnom pandemijom koronavirusa. Bolest COVID-19 uzrokovala je gotovo potpunu obustavu zračnih putovanja, što je dovelo do ogromnog broja otkazivanja letova na globalnom nivou, zbog čega su avio kompanije pretrpjele velike finansijske gubitke.\nAmerican Airlines produžio zabranu upotrebe Boeing 737 Max\nPilot uhapšen na aerodromu zbog sumnje da je pijan


Jeftini letovi iz Salt Cay do Južnog Sudana - Avio karte Salt Cay Južni Sudan - eSky.rs\nAvio karte iz Salt Cay do Južnog Sudana\nPretražite letove iz Salt Cay do Južnog Sudana\nProverite najbolje prilike za letove iz Salt Cay do Južnog Sudana\n✔ Postoje li posebne ponude za letove iz Salt Cay do Južnog Sudana na eSky.rs?\n✔ Mogu li se pobrinuti za osiguranje prilikom rezervacije leta iz Salt Cay do Južnog Sudana?\n✔ Ako rezervišem let iz Salt Cay do Južnog Sudana, mogu li da rezervišem ujedno i smeštaj?\n✔ Koje avio-kompanije nude letove iz Salt Cay do Južnog Sudana?\nBudite sigurni, da na eSky.rs ponuda letova iz Salt Cay do Južnog Sudana uključuje ne samo niskotarifne avio-kompanije, već i one koje su specijalizovane za visoki standard.\nJeftini letovi do Terksa i Kejkosa Jeftini letovi iz Terksa i Kejkosa Jeftini letovi za Kokbern Taun Jeftini letovi iz Kokbern Tauna Jeftini letovi za Surabaju Jeftini letovi iz Surabaje\nJeftini letovi do Paragvaja Jeftini letovi iz Paragvaja Jeftini letovi do Rajkot Airport Jeftini letovi od Rajkot Airport


May 25, 2016 Ericsson\nEricsson podržavaju visoko kvalitetno iskustvo korišćenja širokopojasnog mobilnog interneta za fudbalske navijače koji će posećivati utakmice. Stotine multi-standardnih radio stanica je postavljeno na stadionima, što čini deljenje slika, kratkih videa i sadržaja na društvenim mrežama bržim i jednostavnijim.\nFrenk Buetar, direktor kompanije Ericsson u Francuskoj, rekao je: „Kapaciteti 4G mobilne mreže su se neverovatno popravili na stadionima, a pokrivenost je povećana. Uz ovu inicijativu, Francuska preuzima vodstvo u pogledu mobilne povezanosti na sportskim događajima- što je odlična vest za navijače.“\nNa Svetskom prvenstvu u Brazilu 2014. godine generisano je 26,7TB mobilnog saobraćaja, što je jednako slanju 48,5 miliona fotografija i 4,5 miliona glasovnih poziva.\nNajnoviji rezultati Ericsson Mobility Report istraživanja pokazuju da će korišćenje video sadržaja na mobilnim telefonima uvećati prenos podataka oko šest puta u Evropi u periodu do 2021. godine. U zapadnoj Evropi, prenos podataka po aktivnom pametnom telefonu rašće od 2GB do 18GB mesečno u tom istom periodu.


Torte za posebne prilike - HMC\nTorte na parče\nCele torte – za naručivanje\nSamo u Coffee Room-u\nSladoledi Home Made Company\nTorte za Novu godinu i Božić\nTorte za Uskrs\nTorte za Dan zaljubljenih i Osmi mart\nTorte zanimljivih ideja\nKremovi u teglicama\nHome » Torte za posebne prilike - HMC\t»\nTorte za posebne prilike\nKraj godine obično je period kada se svode računi i proslavljaju uspesi u toku prethodne godine, a planovi prave za narednu.\nUz praznične HomeMade torte, sa prigodnim dekoracijama, ovi momenti biće veseliji i slađi…\nVažan hrišćanski praznik obeležava se uz bogatu trpezu, gde torta zauzima važno mesto. HomeMade poslastičari i dekorateri sa radošću pripremaju atraktivno dekorisane Uskršnje torte, a ovo je samo deo iz dosadašnje ponude.\nLjubav, pažnja i slatki zalogaji uvek su savršena kombinacija. Tematske torte za Dan zaljubljenih i Dan žena i prateći proizvodi osmišljeni su tako da budu savršen poklon i jasan signal voljenoj osobi koliko vam znači…\nTorte za posebne prilike, a često i bez posebnog povoda, ali sa željom da impresioniraju primaoca ili goste, uvek su poseban izazov za HomeMade Company. Jedina granica je ljudska mašta, a ovde možete pogledati šta su naši klijenti, sami ili uz našu pomoć, osmislili kao savršena slatka iznenađenja.\nonline kupovina: shop.coffeeroom.rs\ntel: +381 11 369 09 78\nfax: + 381 11 369 09 80\nmob: +381 60 300 32 44\nCopyright (C) 2014 HomeMade Company


Izvor: B92 - Arhiva vesti 21.06.2009 - Naslovi.net\nB92 » Arhiva vesti za nedelja 21. jun 2009\nB92 nedelja, 21. jun 2009.\nReprezentacija Crne Gore pobedila je Hrvatsku 8:7 u finalu Svetske lige u Podgorici i prvi put u svojoj kratkoj istoriji trijumfovala u ovom takmičenju.Najefikasniji u pobedničkom timu bio je Nikola Janović sa četiri gola, dok su u ekipi Hrvatske po dva gola postigli Igor Hinić i Paulo Obradović. Treće mesto na turniru u Podgorici osvojila je reprezentacija Srbije koja je u... »\n"Fijat ne odustaje od planova"\nKragujevac -- Direktor "Fijat Srbija" Đovani de Filipis izjavio da se planovi te kompanije nisu promenili, bez obzira na ekonomsku krizu."Ako se obavežemo na određene aktivnosti, onda ćemo to i ispuniti. Verujte da nemamo nikakvu nameru da uništimo naš kredibilitet", kazao je De Filipis u intervjuu "Politici". Produkcija u Kragujevcu je dostigla 100 vozila dnevno,... »\nBeograd -- U pucnjavi na svadbi u Zemunu prošle noći teško je ranjen jedan od dvojice napadača na policiju, a drugi napadač je uhapšen.Kolima hitne pomoći ranjeni napadač je prevezen u Urgentni centar gde je operisan, a drugi napadač je uhapšen, dok niko od gostiju nije povređen. Kako nezvanično saznajemo, ranjena osoba se zove Anton Mihajlović. U saopštenju... »\nBeograd -- Leto na severnoj Zemljinoj polulopti počinje danas u 7.45 sati po srednjeevropskom vremenu, ali će prvi dani leta u Srbiji biti oblačni i hladni.U isto vreme na južnoj hemisferi počinje zima. Leto, najduže godišnje doba, trajaće 93 dana, 15 sati i 33 minuta. Jesen stiže 22. septembra u 23.18... »\nBeograd -- Splav Nautičkog kluba na zemunskom keju izgoreo je jutros u požaru, nije bilo povređenih.Požar je izbio jutros oko tri sata, a gasilo ga je 19 vatrogasaca koji su uspeli da spreče širenje vatre na okolne splavove i druge objekte. Pored pet vatrogasnih vozila vatru je gasio i vatrogasni brod koji je Dunavom pristigao... »\nGašparović: Slovačka za Srbiju u EU\nKovačica -- Predsednik Slovačke Ivan Gašparovič izjavio je prilikom posete Kovačici da ta zemlja podržava što brži ulazak Srbije u Evropsku uniju.Gašparović je istakao da Slovačka podržava i politiku zvaničnog Beograda za očuvanje teritorijalnog integriteta na Kosovu. On je istakao da Slovačka podržava proširenje EU, kao i evropske integracije zemalja Zapadnog Balkana,... »\nSL: Poraz odbojkaša u Koreji\nNajbolji odbojkaši Srbije izgubili su u gostima od Južne Koreje sa 3:0 (25:22, 28:26, 25:22) u okviru Svetske lige.Nakon subotnje blede partije, Korejci su ovaj put odigrali daleko bolje i zasluženo pobedili. Srpski reprezentativci nisu zabeležili nijedan "as", a pritom su protivniku poklonili čak 29 poena. "Izgledalo je kao da smo se... »\nReprezentacija Srbije ispala je iz Prve lige ekipnog evropskog prvenstva u atletici, pošto je na takmičenju u Bergenu osvojila poslednje, dvanaesto mesto.Konačan plasman u Prvoj ligi Evrope: 1. Belorisija 332 2. Finska 289 3. Norveška 279 4. Holandija 274 5. Belgija 269,5 6. Turska 266,5 7. Rumunija 262,5 8. Mađarska 260 9. Slovenija 254,5 10.Estonija 223 11.Švajcarska 203... »\nĐelić: Sporazum sa EU u celosti\nBeograd -- Za Srbiju nije prihvatljiva primena Prelaznog trgovinskog sporazuma sa Evrpskom unijom tek za neke proizvode, izjavio potpredsednik Vlade Srbije Božidar Đelić."Još gore bi bilo da uđemo u neku drugu pravnu kategoriju, to jest da bude nešto osim onoga što je Sporazum o stabilizaciji i pridruživanju, jer samo on sigurno vodi kandidaturi za EU", rekao je Đelić gostujući u Vestima B92.... »\nDodik kritikuje odluku Incka\nBanja Luka, Sarajevo -- Premijer Srpske Milorad Dodik uputio protest zbog odluke visokog predstavnika međunarodne zajednice u BiH Valentina Incka da poništi skupštinske zaključke RS.U saopštenju vlada podseća da je Parlament RS izraz demokratske volje građana iskazane na slobodnim izborima i najviši reprezentativni zakonodavni i kontrolni organ u RS. "Poništavanje zaključaka parlamenta RS, kao izraza... »


Politika - datum: 2017-11-09 ODBORNIČKI KANDIDAT SDP-A MARKO PAVLIĆEVIĆ PORUČIO Zapošljavaćemo građane Cetinja\nLista „SDP – Da živi Cetinje” će se nakon pobjede na lokalnim izborima 26. novembra prioritetno baviti zapošljavanjem građana Cetinja kroz otvaranje novih radnih mjesta na bazi realnih i održivih biznis projekata, kazao je Marko Pavlićević, kandidat SDP-a za odbornika u lokalnom parlamentu i član OO SDP Cetinje. Ocijenio je da je Cetinje grad u kojem je ekonomija do kraja devastirana, iz kojeg ljudi odlaze, pa je, kako je istakao, zapošljavanje apsolutni prioritet za svaku odgovornu gradsku upravu.\n– Taj ozbiljan posao koji omogućava ekonomski razvoj u svim oblastima na Cetinju biće urađen kroz formiranje garantnog fonda prestonice, koji će biti oslonac svima koji žele da pokrenu i unaprijede svoj biznis. U SDP smo uvjereni da se uz partnerstvo opštine, privrednog i NVO sektora i svih zainteresovanih, ali i uz transparentno trošenje novca iz budžeta prestonice i velike uštede na svim nivoima potrošnje, stvaraju uslovi za otvaranje novih malih i srednjih preduzeća, kao i za privlačenje investicija i korišćenje resursa ovog grada – naveo je Pavlićević.\nKako je dodao, iz garantnog fonda prestonice svake godine će biti podržan značajan broj start-ap biznis ideja, a od njega će koristi imati i oni koji već vode svoje male i srednje biznise, postojeći privredni subjekti i poljoprivredni proizvođači, kako bi proširenjem postojećeg biznisa otvarali nova radna mjesta.\n– Gradska uprava koju će voditi SDP omogućiće i poseban paket stimulativnih mjera za investitore, a planiramo da otvorimo još jednu biznis zonu u graničnom pojasu sa Podgoricom. Uprava predvođena SDP-om će smanjiti i biznis barijere kroz izmjenu postojećih opštinskih odluka, smanjiti komunalne takse, naknadu za pristupne puteve, kao i cijene komunalija za građane i privredne subjekte – saopštio je Pavlićević.\nNavodi da su u SDP-u uočili da je obezbjeđivanje hipoteka i garancija najčešća prepreka za podršku biznis idejama građana Cetinja.\nOn napominje da će poseban paket stimulativnih mjera u okviru garantnog fonda prestonice biti namijenjen za investicije koje podrazumijevaju zapošljavanje lica sa invaliditetom, majki sa troje i više djece kojima su ukinute naknade i korisnika socijalne pomoći, čime ovaj mehanizam obezbjeđuje i snažnu socijalnu funkciju.V.R.


Kaznila učenicu smanjenjem vladanja zbog odsustvovanja sa nastave 25. novembra, na Dan državnosti BiH\nZamjenik državnog ministra za ljudska prava i izbjeglice Dževad Mahmutović podnio je Tužilaštvu BiH krivičnu prijavu protiv direktorice OŠ “Petar Kočić” kod Doboja Mevlide Dervišefendić.\nNakon otvorenog pisma upravi Osnovne škole “Petar Kočić” Mahmutović je poduzeo više aktivnosti s ciljem sistemske reakcije na neosnovano kažnjavanje i diskriminaciju povratničke djece u entitet RS, gdje je ovo samo jedan u nizu slučajeva, saopćeno je iz Ministarstva za ljudska prava i izbjeglice BiH.\nUstavni sud BiH je, rješavajući zahtjev za ocjenu ustavnosti Zakona o proglašenju 25. novembra Danom državnosti BiH, donio Odluku kojom je odbio navedeni zahtjev konstatirajući da je 25. novembar datum koji je vezan za historiju svih naroda u BiH i koji predstavlja simbol zajedničke antifašističke borbe u II svjetskom ratu.\nU Odluci je naglašeno da “načelo kolektivne jednakosti konstitutivnih naroda nameće obavezu entitetima da ne diskriminiraju, u prvom redu, one konstitutivne narode koji su, u stvarnosti, u položaju manjine u odgovarajućem entitetu”, a što se u ovom slučaju nije desilo.\nDobojDževad MahmutovićIstaknutoMevlida Dervišefendić\nPrevious article Fotografija iz migrantskog kampa “Lipa” ruši svu čovječnost u nama: Ovako lica u pokretu higijenu održavaju!\nNext article Željko Komšić o Vladi Krivokapiću: “Platio je danak neiskustvu, ali, ipak, mi nismo naivni pa da nismo upućeni u njegova uvjerenja”\nFotografija iz migrantskog kampa “Lipa” ruši svu čovječnost u nama: Ovako lica u pokretu higijenu održavaju!


Aktivnosti na placu sa zasadom godži bobica i pored međnim redom zasada kupina i malina | Gojiberry - Subotica\nAktivnosti na placu sa zasadom godži bobica i pored međnim redom zasada kupina i malina\nVažno je znati da biljci, a posebno višegodišnjem zasadu, treba u rano proleće pružiti odgovarajuću pažnju i zaštitu. Greška ili propust napravljeni u ovo vreme, mogu kasnije da imaju izuzetno loše posledice po zasad, a time i uzgajivača.\nDa bi zasad konforno ušao u novu godinu voćarske sezone moramo adekvatno da ga zaštitimo od štetočina, insekata i bolesti koje su prezimele minulu zimu bez većih štetnih posledica po njih. Na ruku im ide i činjenica što zima nije bila posebno jaka, tako da se osnovano može očekivati da ju je dobar deo štetočina, insekata i bolesti preživeo i da planira da nastavi sa sa svojim aktivnostima koji su štetni po zasad.\nVreme kada se zasad budi iz zimskog sna, otvara svoje pupoljake, počinje da cveta i lista, idealan je za preduzimanje preventivnih mera njegove zaštite. U tim fazama zasad je najranjiviji, pa bi zbog toga trebalo predvideti i sprečiti pojavu oštećenja i delovanje štetočina.\nPravilna rezidba zasada sa iznošenjem orezanog van placa je aktivnost koja se prva realizuje i to početkom godine, čim to dozvole vremeniski uslovi. Kako smo o ovoj aktivnosti već pisali, nećemo se zadržavati vise na njoj. Samo ćemo da ponovimo, da smo se iz ranije opisanih razloga, opredelili da zasad orezujemo u formi špalira i pored toga što isti ima prirodno žbunastu formu.\nPosle rezidbe prvo sledi tz. zimsko prskanje koje smo uraili adekvatnim preparatom i u pravo vreme. Mi uglavnom naizmenično koristimo preparate na bazi ulja sa više sadržanih komponenti. Naravno, u svim segmentima koristimo isključivo preparate koji se nalazi na Listi dozvoljenih u organskoj proizvodnju koju verifikuje Uprava za zaštitu bilja, Ministrastva poljiprivrede, šumarstva i vodoprivrede Republike Srbije.\nOve godine, koristili smo preparat:\n• koji u potpunosti oblaže grane i grančice zasada i sposoban je da odoli vremenskim izazovima. Opisanim načinom delovanja on uništava prezimljujuće forme grinja i insekata;\n• on je istovremeno i insekticid i ima ulogu da štiti biljku u prvim fazama razvoja od prezimljenih insekata, kao i matičnih koji započinju veoma brzo da se razmnožavaju i prave kolonije; i\n• pored nevedenog, on je i fungicid na bazi bakra, čija je uloga da zaštiti zasad od bolesti koje su u obliku gljivica ili bakterija prezimele na površini grana i grančica zasada.\nPoželjo bi bilo ispoštovati sledeća pravila tokom prskanja zasada:\nVremenski uslovi u naredna 24 sata od završenog prskanja moraju biti odgovarajući i bez padavina.\nZasad treba da bude “okupan”, odnosno potrebno ga je prskati detaljno i u velikim količinama.\nDrugo prskanje uradili smo sa preraratom koji je obogaćen slobodnim aminokiselinama (L-aminokiseline). Hidrolizovani proteini u tečnom obliku snabdevaju biljku aminokiselinama neophodnim za bolji vegetativni rast, posebno u uslovima stresa i pod uticajem nepovoljnih klimatskih faktora.\nHidrolizovani proteini u tečnom obliku snabdevaju biljku aminokiselinama neophodnim za bolji vegetativni rast, posebno u uslovima stresa i pod uticajem nepovoljnih klimatskih faktora (suša, grad-tuča, niske temperature, mraz, fitotoksično dejstvo pesticida, itd).\n• Slobodne aminokiseline 24%\n• Ukupan azot 4,3%\n• Organski azot 3,9%\n• Organske materije 30%\nAminokiseline kod ovog preparata dobijene su enzimskom hodrolizom iz kvasaca. Na ovaj način dobijaju se potpuno očuvane aminokiseline koje su u celosti dostupne biljkama.\nPosle navedenih prskanja slede preventivna folijalna prskanja ili “puštanje” preparata u zemljište oko korena zasada korišćenjem “dozer sistema” koji je u sistemu navodnjavanja “kap po kap”. Navedeno ima za cilj dalju preventivnu zaštitu od bolesti, insekata i drugih štetočina (Fungicidi sa preventivnim i kurativnim delovanjem), odgovarajuća đubrenja mikro-boploškim organskim đubrivima čija je upotreba dozvoljena u organskoj proizvodnji i drugo. Pored toga, veoma je važno voditi računa o redovnom zalivanju (kod nas je postavljen tokom sadnje zalivni sistem “kap po kap” koji će sledeće godine biti zamenjen nadzemnim kvalitetnijim i funkcionalnijim sistemom zalivanja na istom principu), odstranivanje izdanaka koji izrastu iz korena biljke i bočnih na osnovnim granama do visine od 50 cm (nepotrebno opterećuju zasad i “vuku” hranjive i zašitne materije), kao i uredno održavanje međurednog prostora.


ADA: Evropska podrška za čistiju vodu i razvoj turizma | Autonomija\nAda je, uz pomoć evropskih novaca, već krenula u usklađivanje sa propisima EU u području regulacije otpadnih voda – Banjski turizam kao šansa bez obzira na konkurenciju u regionu – Izrađena integrisana strategija razvoja banja, zasnovana na prekograničnoj saradnji\nPrema podacima Pokrajinskog seretarijata za zaštitu životne sredine, u Vojvodini se prečišćava svega deset odsto otpadnih voda iz naselja i industrije, a registrovano je više od 500 zagađivača. Nešto više od deset odsto stanovništva pokrajine nije pokriveno sistemom za odvođenje otpadnih voda, a više od 65 odsto industrijskih postrojenja ne prečišćava svoje otpadne vode. Situacija nije bolja ni na nivou čitave zemlje. Prema procenama nadležnog ministarstva, Srbija će za prilagođavanje evropskim standardima u oblasti ekologije morati da obezbedi više od 10 milijardi evra za adaptaciju infrastrukture.\nInteresantno je da će, prema procenama Brisela, u narednom periodu za dvanaest država članica biti potrebno obezbediti 35 milijardi evra da bi one uskladile stanje na terenu sa evropskim propisima u oblasti upravljanja otpadnom vodom, dok je samo Srbiji potrebno pet milijardi evra da reši ovo pitanje. Ovaj podatak slikovito govori o tome koliko je veliki problem u Srbiji u ovoj oblasti. Prema najavama nadležnih, ovaj iznos će biti obezbeđen iz evropskih fondova.\nNeke opštine ne sede skrštenih ruku\nMeđutim, neke opštine ne sede skrštenih ruku čekajući da drugi reše ovaj ozbiljan problem. Opština Ada je, pomoću EU fondova uspela da obezbedi sredstva za izgradnju prečištača otpadne vode. Ova fabrika omogućuje prečišćavanje otpadne vode za naselja Ada i Mol. Investicija je zahtevala velika sredstva EU, i to oko milion evra. Interesantno je da je ova donacija među najvećim pojedinčanim iznosima dobijenih od EU u okviru IPA programa u Vojvodini. Projekat „Voterprotkešn“ (Waterprotection) na ovaj način je omogućio prečišćavanje otpadnih voda iz oko 3.000 domaćinstava. Ovako je sprečeno da komunalne otpadne vode zagađuju zemljište, površinske i podzemne vode. Ova fabrika ima mogućnost da obradi 120 kubnih metara vode na dan.\nZgrada prečistača otpadne vode za naselja Ada i Mol\nPrema izveštaju Evropske komisije o ostvarenim rezultatima u oblasti upravljanja otpadnom vodom, EU je od 2007. do 2013. godine uložila više od 14 milijardi evra u ovu oblast. Ovaj dokument ukazuje na to da je postignut značajan napredak, ali da još uvek postoji velika razlika između zapadnih i istočnih zemalja. Na primer, stopa prikupljanja otpadne vode u skladu sa evropskim propisima u 15 zemalja na zapadu postigla je stopostotni učinak, dok je u Estoniji, Litvaniji, Bugarskoj, Sloveniji i na Kipru ta stopa je ostala manja od 30 odsto. Procenat obrade ove vode u zapadnom bloku kreće se između 90 i 100 odsto, dok je u ostalim članicama to oko 39 odsto. Dokument ukazuje i na to da je u proseku oko 82 odsto otpadnih voda u EU prošlo kroz sekundarno pročišćavanje u skladu s odredbama odgovarajućih evropskih propisa. U svetlu iznetih podataka projekat opštine Ada će svakako biti primer u narednom periodu za opštine u Srbiji, posebno zbog toga što će, prema procenama Delegacije Evropske unije u Srbiji, naša država tek od 2020. godine započeti suštinske promene u ovoj oblasti, što će najverovatnije dovesti do toga da će zvanični Beograd zatražiti od Brisela dodatne rokove za usaglašavanje ove sektorske politike na terenu sa evropskim pravilima.\nRuralni razvoj uz turizam\nOpština Ada je 2009. donela Strategiju razvoja, prema kojoj će se za postizanje ruralnog razvoja oslanjati i na turizam. Kako navode u tom dokumentu, korišćenjem turističkih potencijala ovog područja moglo bi se uticati na povećanje broja zaposlenih, što bi značajno promenilo strukturu prihoda u budžetu opštine Ada.\nJP ,,Adica’’ sa svojim kompleksom bazena i uređenom okolinom, te izgrađenim sportskim terenima, može privući mnogobrojne posetioce iz šireg okruženja. Sa rekom Tisom dobija se prostor za rečni i kamperski turizam, a postoji i mogućnost izgradnje vikend naselja, dok bi Banja Orlovača sa svojim lekovitim blatom mogla postati jedan od nosilaca turističke ponude. Mnogobrojni salaši, sačuvana vetrenjača na Obornjači, te veliki broj praznih kuća ukazuju na veliki potencijal u ruralnom turizmu. Adaptacijom ovih objekata i njihovom kategorizacijom objedinio bi se turistički potencijal, a time bi se uvećala i ponuda opštine. Ovim bi se omogućilo tim područjima i stvaranje novih prihoda, a sprečila bi se migracija tog stanovništva na relaciji selo-grad, stoji između ostalog u strategiji.\nOslanjajući se na ovaj dokument, Ada je u saradnji sa inostranim partnerima realizovala projekat „Kuling kjubs“ (Cooling cubes), odnosno izrađena je integrisana strategija razvoja banja, zasnovana na prekograničnoj saradnji. Strategija uključuje 27 banja, 15 u Mađarskoj i 12 u Srbiji. Strategijom se radi na usklađivanju akcionih planova, što će stvoriti zajednički program razvoja i definisati strukturu usluga za svaku banju. Umesto rivalstva, stvara se partnerstvo.\nShodno ovim ciljevima stručnjaci za banjski turizam su predložili da se fokus više stavi na stvaranje kulture zdravstvenog i velnes turizma. Kao poseban segment saradnje definisan je razvoj tehničke i komunikacijske mreže između institucija učesnica. Da je saradnja više nego potrebna, pokazuje i ogroman potencijal koji se krije u turizmu u Evropi, ali i veliki izazov da se privuče pažnja evropskih turista. Prema istraživanju Evropske komisije iz 2012. godine o navikama turista starog kontitenta, oni na odmaralištima sprovode najmanje četiri dana u kontinuitetu u pratnji najbližih članova porodica i prijatelja. Na to hoće li se vratiti na isto odmaralište, utiču dve ključne stvari: vremenske prilike i pejzaž. U ovom pogledu, Ada svakako može da se osloni na svoje prirodne resurse, kao što je Tisa i obala reke. Da je u okviru banjske saradnje promocija više nego bitna, pokazuje i podatak prema kom 53 odsto Evropljana svoju destinaciju prvo istražuje na društvenim mrežama i na internetu. Interesantno je da je banjski i zdravstveni turizam u 2012. godini najviše kotiran među Litvancima, Makedoncima i Islanđanima, a na nivou cele Evropske unije 12 odsto Evropljana navelo neki banjski centar kao destinaciju za odlazak na odmor.\nPodaci Eurostata pokazuju da zemlje Evropske unije u 2013. godini beleže više od milijardu putovanja zbog ličnih ili poslovnih razloga. Kratka putovanja (sa jednim ili tri noćenja) čine skoro 60 odsto.\nKonkurencija kao izazov\nRegion Vojvodine i južnog dela Mađarske treba da se fokusira upravo na ovu vrstu turista, iako je konkurencija velika, a glavni igrači su španski, italijanski i francuski regioni, dok je među deset privlačnih evropskih regiona i hrvatsko primorje. Ekonomsku isplativost potvrđuje i činjenica da novac koji se troši na turizam i putovanja od 2005. godine konstatno raste u Evropskoj uniji, da bi 2013. godine učestvovao sa 0,8 odsto ukupnog GDP-a Evropske unije.\nZacrtani prioriteti u opštinskoj strategiji, prema kojoj bi Ada trebala da do 2019. godine poveća učešće za deset odsto na regionalnom turističkom tržištu, u svetlu iznetih podataka Evropske komisije zvuči svakako ambiciozno, međutim saradnja sa drugim banjama i turističkim kompleksima u regionu mogla bi podići nivo konkurentnosti. Ova oblast u narednom periodu svojim proširenjem može biti glavni nosilac otvaranja novih radnih mesta čime bi se omogućila sigurnost, bolji standardard, mogao bi i da se zaustavi ili barem uspori proces migracije stanovnika opštine Ada. Ovo je za ovu opštinu posebno bitna stavka, jer se mladi Ađani ne zadržavaju u ovoj opštini, zbog čega broj stanovnika konstantno opada. Evropski fondovi i saradnja bi mogli promeniti ovaj trend.


Naučnici su otkrili promene DNK novorođenčadi koje mogu biti rezultat ishrane majke ili njene izloženosti zagađenju i stresu. Takve transformacije mogu za rezultat imati veću telesnu masu u odraslom dobu, pokazuju istraživanja.\nGojaznost u detinjstvu i odraslom dobu ima brojne uzroke, među kojima je na prvom mestu ishrana, ali naučnici su ranije otkrili specifične gene (nazvane FTO) koji utiču na povećanje telesne mase.\nU drugim studijama proučavane su molekularne promene nazvane epigenetskim koje igraju ulogu u funkcionisanju gena u telu tako što ih aktiviraju, odnosno deaktiviraju.\nDok su epigenetske promene u materici već povezivane sa gojaznošću u odraslom dobu, ipak ostaje da se dokaže takva veza.\nDr Kerolin Rilton sa Univerziteta u Njukaslu i njene kolege uzele su uzorke krvi od 24 dece starosti od 11 do 13 godina i posmatrali razlike u načinu na koji se geni „ispoljavaju“ ili prevode u mnoge proteine potrebne za rast i funkcionisanje organizma.\nNaučnici su otkrili epigenetske promene u 29 gena koje mogu biti povezane sa većom telesnom masom kod dece.\nZatim su analizirali podatke prikupljene iz veće studije koja je obuhvatila 178 pojedinaca od kojih su uzeti uzorci krvi pupčanika na rođenju i podaci o telesnoj građi od devete godine.\nMeđu tim ispitanicima, epigenetske promene na devet od 29 gena navele su naučnike na pomisao da su uticale na povećanje telesne mase, ali su za takvu tvrdnju potrebna dodatna istraživanja.\nProfesor Tim Spektor sa Kings Koledža u Londonu smatra da su na tragu „uzbudljivog otrkića o uzrocima gojaznosti“.\n„Iako je studija bila malog obima, jer je posmatrano samo 29 gena, velike su šanse da hemijski signali koji aktiviraju ili deaktiviraju gene u prenatalnom periodu i po rođenju mogu izazvati podložnost gojaznosti u desetoj godini života“, objašnjava on.\n⇐ Najnoviji bebi monitor\nMačke povećavaju rizik od dojenačkog ekcema ⇒


ErazmusPlus > Erazmus+ > Delovi programa > KA1 Projekti mobilnosti u oblasti obrazovanja odraslih\nKA1 projekti mobilnosti u oblasti obrazovanja odraslih se odnose na mobilnost edukatora u oblasti obrazovanja odraslih, kao i na osoblje zaduženo za strateški razvoj institucije, a u cilju sticanja iskustva učenja i/ili držanja nastave u drugoj državi.\nProjekat mobilnosti podrazumeva fazu pripreme koja uključuje praktične aranžmane u skladu sa potrebama i ciljevima projekta, izbor učesnika, preciziranje ugovora sa partnerima i učesnicima, jezičku i interkulturalnu pripremu učesnika pre odlaska. Sledi faza sprovođenja aktivnosti i faza praćenja koja uključuje evaluaciju aktivnosti, formalno priznavanje rezultata učenja gde je to moguće, diseminaciju i korišćenje rezultata projekta.\npodrška profesionalnom razvoju zaposlenih u obrazovanju odraslih;\npovećanje kapaciteta, atraktivnost i međunarodna dimenzija institucija aktivnih u oblasti obrazovanja odraslih;\njačanje veze između formalnog, neformalnog obrazovanja, stručnog osposobljavanja, zapošljavanja i preduzetništva;\nbolje priznavanje kompetencija stečenih kroz periode učenja u inostranstvu.\nProjekti mobilnosti traju od 12 meseci do 24 meseca. Institucija koja podnosi prijavu mora da precizira trajanje projekta u fazi prijave projekta, a u skladu sa ciljevima projekta i vrsti planiranih aktivnosti. Jedna aktivnost u okviru projekta može da traje od 2 dana do 2 meseca, izuzimajući vreme potrebno za putovanje.\nU ovim projektima mobilnosti mogu da učestvuju ustanove ili organizacije aktivne u oblasti obrazovanja odraslih koje ne spadaju u stručno obrazovanje – osnovne i srednje škole za obrazovanje odraslih u državnom ili u privatnom vlasništvu ukoliko ih je verifikovalo Ministarstvo prosvete, nauke i tehnološkog razvoja, kao i druge ustanove aktivne na tržištu rada ili u oblasti obrazovanja, obuka i mladih. To mogu biti: državno ili privatno preduzeće, organizacija nadležna za poslove zapošljavanja, služba za zapošljavanje, privredna komora, nosioci poslova profesionalne rehabilitacije, sindikalna organizacija, udruženje, stručno društvo, organizacije za obrazovanje odraslih (narodni, radnički, otvoreni univerzitet, univerzitet za treće doba i dr.), nevladine i neprofitne organizacije, centri i organizacije za stručno usavršavanje, za učenje stranih jezika, za obuku i razvoj ljudskih resursa, ustanova za pružanje usluga karijernog vođenja i savetovanja, udruženje poslodavaca, kulturno-obrazovni centar, dom kulture, kao i drugi subjekti registrovani za obrazovnu delatnost. Pojedinci ne mogu da se prijave za projekat mobilnosti, već samo navedene institucije. Nastavnici, predavači, edukatori, stručni saradnici, direktori ustanova i drugo osoblje uključeno u strateški razvoj ustanove ili organizacije u oblasti obrazovanja odraslih moći će da učestvuju u projektima mobilnosti preko ustanove u kojoj su zaposleni, a kojoj je odobren projekat mobilnosti.\nInstitucije aktivne u obrazovanju odraslih iz Srbije mogu da učestvuju u projektima mobilnosti (KA1 Mobility projects for adult education staff) u svojstvu podnosioca projekta i u svojstvu partnera. Podnosilac projekta piše i podnosi projektnu prijavu i, ukoliko ona bude odobrena, dobija sva sredstva potrebna za realizaciju projekta koja po potrebi prebacuje svojim partnerima. Partner na projektu učestvuje u planiranju i sprovođenju projektnih aktivnosti i po potrebi od podnosioca projekta dobija novčana sredstva namenjena realizaciji određenih aktivnosti.\nTokom konkursnog roka za 2020. godinu, iz Srbije:\nmogu da uključe polaznike kao učesnike mobilnosti;\ndržanje nastave: ovom aktivnošću se omogućava nastavnicima, edukatorima ili drugom osoblju u institucijama koje se bave obrazovanjem odraslih da drže nastavu u partnerskoj instituciji u inostranstvu.\nobuke: ovom aktivnošću se podržava stručno usavršavanje nastavnika, edukatora ili drugog osoblja u oblasti obrazovanja odraslih u obliku:\nučestvovanja u kursevima ili događajima koji spadaju u stručno usavršavanje u inostranstvu;\n„posmatranja na radnom mestu“ (job shadowing) – period u kome osoba prati i posmatra sve aktivnosti koje određena pozicija podrazumeva u partnerskoj instituciji u inostranstvu.\nDa bi neka institucija mogla da prijavi projekt za Erazmus+ ona mora da ima EU login nalog i PIC/OID broj, koji predstavlja jedinstveni identifikacioni broj koji svaka organizacije mora da ima kako bi mogla učestvovati u projektima koji se finansiraju kroz program Erazmus+, kao i kroz neke druge programe EU. EU login (the European Commission Authentication Service) nalog pojedincu omogućava da otpočne proces registracije institucije za dobijanje PIC broja za učešće u Erazmus+ programu i da preuzme e-formular za neki od Erazmus+ projektnih prijava. Za više informacija možete pogledati vodič za otvaranje EU login naloga. Prilikom registrovanja institucije za učešće u programu Erazmus+ neophodno je obezbediti osnovne podatke o organizaciji kao što su njen tip, naziv, matični broj, adresa, kontakt podaci i dr. Institucije koje žele da prijave projekat za Erazmus+ na portalu za učesnike (Participant portal) treba pre svega da dodaju sledeće skenirane dokumente: obrazac za identifikaciju pravnog lica, obrazac za finansijsku identifikaciju pravnog lica, dokumente iz kojih se vidi kada je organizacija osnovana i sa kakvim statusom tj. ko je njen osnivač, rešenje o PDV-u ili eventualno o izuzeću od PDV-a. Svaki pojedinačni dokument koji se kači ne sme da bude veći od 6 Mb. Preporučuje se da se svi dokumenti podnose u pdf formatu (skenirani originali).\nU projektnoj prijavi potrebno je, između ostalog, navesti kontakt informacije partnera, Evropski razvojni plan škole ili organizacije, projektne aktivnosti i budžet potreban za njihovo sprovođenje.\nOrganizacija koja želi da sprovede Erazmus+ projekat mobilnosti treba da identifikuje najadekvatnije mogućnosti za mobilnost koje najbolje odgovaraju potrebama organizacije i ciljevima projekta. Resursi koji mogu da pomognu pri identifikaciji odgovarajućih mogućnosti za mobilnost su EPALE i School Education Gateway.\nU pravljenju liste kontakata potencijalnih partnera i ostvarivanja aktivnosti projekata mobilnosti, podršku može da pruži EPALE portal, namenjen nastavnicima, trenerima, istraživačima, donosiocima odluka i svakome ko je profesionalno uključen u obrazovanje odraslih.\nSchool Education Gateway je portal koji omogućava školama aktivnim u oblasti obrazovanja odraslih da pronađu mogućnosti za profesionalno usavršavanje i strateška partnerstva. Na portalu postoje tri ključna dela: katalog kurseva, bazu mogućnosti za mobilnost i deo vezan za strateška partnerstva.\nSvrha Evropskog razvojnog plana je da osigura da planirane aktivnosti u okviru predloženog Erazmus+ projekta budu relevantne kako za osobu koja učestvuje u mobilnosti tako i za instituciju u celini, s obzirom da će aktivnosti imati veći uticaj na proces nastave i učenja ukoliko su dobro integrisane u strateški razvoj škole. Neophodno je da projekat mobilnosti podrži razvoj institucije u celini i da se iskustva iskoriste za unapređenje procesa nastave i učenja, a ne da samo pojedinci ostvare koristi od mobilnosti.\nEvropski razvojni plan bi trebalo da sadrži pregled trenutnog stanja i vizije za budućnost institucije, identifikovane potrebe i kako planirane Erazmus+ aktivnosti dovode do ispunjenja tih potreba. Stoga bi on trebalo da se razvije kao rezultat usklađivanja ciljeva institucije koja aplicira, nacionalnih prioriteta u okviru Strategije obrazovanja i prioriteta programa Erazmus+.\nU okviru Erazmus+ projekata mobilnosti finansiraju se sledeće kategorije troškova:\nputovanje – obuhvata troškove povratnog putovanja od mestaod mesta u kome se nalazi institucija koja šalje učesnike do mesta održavanja aktivnosti. Iznos se računa po jedinici troška u zavisnosti od udaljenosti korišćenjem kalkulatora za računanje udaljenosti;\norganizaciona podrška – obuhvata troškove koji su direktno povezani sa implementacijom mobilnosti. Ovo uključuje pripremu (pedagošku, jezičku, interkulturalnu), monitoring i podršku učesnicima tokom mobilnosti, aktivnosti diseminacije i priznavanje/validaciju ishoda učenja, ali ne uključuje izdržavanje učesnika tokom mobilnosti;\nIndividualna podrška – obuhvata troškove koji su direktno povezani sa izdržavanjem učesnika tokom mobilnosti. (troškovi smeštaja, ishrane i lokalnog prevoza za učesnika i osobu pratioca);\ncena kursa -obuhvata troškove direktno povezane sa plaćanjem nadoknade za pohađanje kurseva;\npodrška za osobe sa hendikepom – obuhvata dodatne troškove koji se odnose na učesnike sa hendikepom i osobe pratioce. Ovo može da uključuje troškove putovanja i izdržavanja ukoliko te stavke nisu potraživane kroz budžetske kategorije „putovanje“ i „izdržavanje“. Zahtev za finansijskom podrškom koja bi pokrila cenu kursa i podrškom za osobe sa hendikepom je uslovan i mora biti obrazložen u prijavnom formularu.\nOrganizacije aktivne u obrazovanju odraslih iz Srbije KA1 projekte mobilnosti prijavljuju Fondaciji Tempus.\nViše informacija o projektima mobilnosti u oblasti obrazovanja odraslih možete pronaći u Programskom vodiču


Makron je otputovao u Berlin na radnu večeru sa svojim novim kolegom, na poziv nemačkog kancelara, šest nedelja posle njegovog boravka u Jeliseju, što je bilo njegovo prvo, tradicionalno putovanje, posle izbora.\nGlavnu temu razgovora diktirale su aktuelnosti. Makron i Šulc su na agendi imali ruski uticaj u regionu i stanje na granici s Ukrajinom.\nTo je, ujedno, bila i konkretna prilika da Emanuel Makron, kao predsedavajući EU, sprovede u delo svoju nameru da se glas Unije jače čuje kada su u pitanju velike međunarodne krize, sa željom da od EU napravi "svetsku silu". Ostaje da se vidi da li će se reč takve EU, koju budu formulisali Makron i Šolc, čuti i poštovati.\nŠolc je tu u nebranom grožđu, jer će morati da žonglira između poštovanja koalicionog partnera iz redova zelenih da se prema Moskvi nastupi čvrsto, i dela njegove stranke koji zagovara pomirenje s Rusijom, uključujući i kroz gasovod "Severni tok 2". Sa svoje strane, Makron se uvek zalagao za "zahtevan dijalog" s Moskvom, u čemu se slagao sa Šolcovom prethodnicom Angelom Merkel.\nKakva je situacija, najbolje pokazuje primer s teškim naoružanjem koje Estonija želi da dostavi Ukrajini, ali ne dobija dozvolu od Berlina za transport, a koja je neophodna jer je reč o bivšem oružju iz DDR. Nemci čak kažu da o svemu moraju da se konsultuju s Finskom!\nBila je ovo prilika i da se dvojica lidera malo bolje upoznaju, u opuštenijoj atmosferi, za trpezom, iako svetske prilike, uključujući i pandemiju, nisu baš pogodne za laganu konverzaciju.\nPUTIN-MAKRON DO KRAJA NEDELJE\nPREDSEDNIK Rusije Vladimir Putin i njegov francuski kolega Emanuel Makron razgovaraće telefonom o situaciji oko Ukrajine pre kraja ove sedmice, izjavio je u utorak portparol Kremlja Dmitrij Peskov. U Parizu će u sredu biti održani pregovori u normandijskom formatu (Francuska, Nemačka, Rusija i Ukrajina) političkih savetnika.\nEmanuel Makron Olaf Šolc Nemačka i Francuska


Cloud festivale posetilo više od 920 hiljada ljudi - Scena - Dnevni list Danas\nPočetna » Scena » Cloud festivale posetilo više od 920 hiljada ljudi\nPrvo izdanje festivalske platforme Cloud, u okviru koje su na Ušću održana tri muzička festivala, posetilo je više od 920.000 ljudi.\n0Piše: Danas Online 01. septembra 2019. 14.06\nCloud festivali su tako postali jedan od najuspešnijih turističkih brendova Beograda i Srbije. Beogradska kulturna mreža i Skymusic su organizaciju i produkciju festivala podigli na svetski nivo i posetiocima omogućili da uživaju u više od 140 koncerata i to besplatno.\nSa Cloud festivalima počela je da živi i besplatna mobilna aplikacija Keep App, koja će i u narednom periodu omogućiti brojne benefite za posetioce festivala.\nPrvo izdanje festivalske platforme Cloud, u okviru koje su na Ušću održana tri muzička festivala, posetilo je više od 920.000 ljudi. Prvi je održan tradicionalni Belgrade Beer Fest na kome je više od pola miliona ljudi uživalo u rock koncertima, koji su ponudili raznovrstan program na četiri bine. Ovo je bio najuspešniji festival za poslednjih pet godina, koji je osim Beograđana privukao i veliki broj domaćih i stranih turista.\nbelgrade beer fest, Cloud platforma, muzički festival, usce


U TOKU REALIZACIJA PROJEKTA „BEGA” PREKOGRANIČNE SARADNjE RUMUNIJA – SRBIJA – Zrenjanin\nU TOKU REALIZACIJA PROJEKTA „BEGA” PREKOGRANIČNE SARADNjE RUMUNIJA – SRBIJA\nBegej ponovo postaje reka – uskoro pristan u Zrenjaninu\nAko je za mnoge sugrađane do nedavno marina u Zrenjaninu bio samo san, sada je izvesno da će uskoro postati – stvarnost. Kada bude završeno izmuljavanje i čišćenje jednog dela kanala Begeja, koje se privodi kraju, počeće priprema terena za izgradnju pristana – marine u našem gradu. Priprema je počela uklanjanjem trske sa površine između „Žutog mosta”, u Zmaj Jovinoj ulici i pešačkog mosta u obliku luka, u naselju „Berbersko”. Tako se ostvaruje i san mnogih od nas, da Begej ponovo postane reka…\nOvo je samo deo projekta „BEGA”, jednog od najznačajnijih i najvećih u okviru prekogranične saradnje Rumunija – Srbija, čija realizacija je počela još 2017. godine, dok je završetak predviđen za 2021.\nVrednost revitalizacije navigacione infrastrukture Begeja je oko 14 miliona evra, a uređenje priobalja i izgradnja pristana u Zrenjaninu su „teški” 600.000 evra. Radovi u okviru projekta koji se ostvaruje u Srbiji se odnose na revitalizaciju kanala Begej u dužini od 32,6 kilometara – od granice sa Rumunijom do prevodnice u Kleku.\n← GRADSKE SLIKE POSLE ZAVRŠETKA ZRENjANINSKE MANIFESTACIJE\nNaša Maja →


Kao deo projekta je predviđena i dodela grantova za 15 lokalnih organizacija, projekti kojih će se finansirati sa iznosom od 3500 – 4000 evra. Takođe je predviđeno i sklapanje partnerstava, gde se očekuje da će se nakon realizacije projekata formirati oko 4 koalicije organizacija, koje će dobiti grantove za sprovođenje projekata u međusobnom parterstvu. Projekti partnerstva će se finansirati u iznosu do 8500 evra. Sve informacije u vezi sa pozivom za podnošenje predloga će se objaviti na stranici FGI-a i INDEP-a.\nNacionalnog resursnog centra (NRC)\nSve obuke koje će se realizovati za sve organizacije, direktne dobitnice, ovog projekta, će se objaviti na mreži i biti dostupni javnosti. Takođe, u kancelarijama FGI-e će se otvoriti biblioteka različitih materijala koja će biti otvorena za sve OCD-a. NRC će takođe služiti kao radni prostor i prostor za sastanke lokalnih organizacija.


TotalCar.rs » Pad u proizvodnji Fijata zbog manjka delova iz Japana\nFiat, Japan, novo\n0 komentara 3842 pregleda\nItalijanski proizvođač automobila “Fijat Spa” saopštio je danas da bi prekid u isporuci digitalnih radio aparata i GPS uređaja iz Japana mogao da rezultira padom proizvodnje u Evropi za 50.000 do 100.000 komada vozila u ovoj godini.\nIzvršni direktor “Fijata” Serđo Markione rekao je da će posledice prošlomesečnog zemljotresa u Japanu na lanac snabdevanja elektronskim auto-uređajima biti najosetnije u prvom i trećem kvartalu, ali je dodao da očekuje normalizaciju situacije do oktobra.\nMarkione je naveo da dobavljači rade veoma efikasno na obezbeđivanju alternativnih izvora snabdevanja eletkronskim uređajima visoke tehnologije.\n“Fijat” koji kontroliše i 30 odsto akcija u “Krajsleru”, ranije je saopštio da se zbog zemljotresa u Japanu može očekivati poskupljenje nekih modela “Krajslera”, zbog zastoja u snabdevanju nekim auto-delovima.\nTa italijanska automobilska kompanija objaviće u maju više detalja o poslovanju.


Značajna donacija GEOX-a Vranju\n10. april 2020, Vranje\nGrad Vranje dobio je 2.000.000 dinara novčane donacije od italijanskog GEOX–a, koji posluje u Vranju. U saopštenju koje je potpisao predsednik italijanskog GEOX–a, Mario Moretti Polegato, navodi se da ovaj renomirani proizvođač obuće oseća moralnu dužnost da pruži podršku lekarima i medicinskom osoblju koje je na prvoj liniji fronta u borbi protiv COVIDA-19 i pomogne lokalnoj zajednici.\n,,Ovim gestom, takođe, želim da izrazim našu moralnu podršku institucijama i njihovom osoblju, koji preduzimaju sve mere kako bi u ovim odlučnim trenucima spasili ljudske živote. Ovo je podrška i izraz saosećanja i svim građanima Vranja, posebno pojedincima koji su oboleli i njihovim porodicama koje se bore protiv koronavirusa’’, navodi se između ostalog u saopštenju predsednika italijanskog GEOX–a.\nGradonačelnik Vranja dr Slobodan Milenković izrazio je duboku zahvalnost italijanskom GEOX–u, naglasivši da se još jednom pokazalo da su investitori koji posluju u Vranju društveno odgovorni i visoko moralni. ,,Ovaj novac biće iskorišćen za potrebe Apoteke Vranje i nabavku i proizvodnju dezinfekcionih sredstava i medicinskog alkohola, koji su neophodni u borbi protiv širenja koronavirusa’’, rekao je gradonačelnik dr Milenković.


Građani susednih zemalja koji nisu zakazali termin u Srbiji, neće biti vakcinisani - Sputnjik Srbija\n13:15 27.03.2021 Preuzmite kraći link\nDirektor Kancelarije za E-upravu Mihailo Jovanović pozvao je državljane susednih zemalja, koji nemaju zakazan termin za vakcinaciju, da ne dolaze u Srbiju, jer neće biti vakcinisani.\nJovanović je podsetio da postoji dogovor privrednih komora u regionu za vakcinaciju privrednika, i svi koji su na taj način prijavljeni i dobili termin preko portala e-uprave, biće vakcinisani.\nTakođe, na portalu e-uprave interesovanje za vakcinisanje protiv kovida-19 pored državaljana Srbije, mogu da iskažu i strani državljani sa i bez boravka u Srbiji, nakon čega će dobiti termin.\n„Svi drugi treba da znaju da, ukoliko nemaju zakazan termin, neće biti u prilici da se vakcinišu“, rekao je Jovanović za Tanjug.\nPredsednik PKS Marko Čadež istakao je da je vakcinisanje privrednika regiona važno jer su oni u poslovanju upućeni jedni na druge i dosta putuju.\nMinistarka iz Crne Gore u poseti Srbiji: Nije sve kao što izgleda, naši odnosi su bratski /video


Odeljenje komunalne policije: U ulozi dobrog komšije - Valjevo\nOdeljenje komunalne policije: U ulozi dobrog komšije\nPosted by: REDAKCIJA VALJEVSKA POSLA in Valjevo 21. October 2016.\tComments Off on Odeljenje komunalne policije: U ulozi dobrog komšije\nOdeljenje komunalne policije, prilikom obavljanja poslova iz svoje nadležnosti, posebno bi trebalo da se oslanja na saradnju sa građanima i da se predstavi u ulozi dobrog komšije svih građana Valjeva.\nPozivamo građane da svojim prijavama, predlozima, peticijama, kao i predlaganjem načina u rešavanju određenih problema, karakterističnim za pojedine delove grada ili grad u celini, daju aktivno učešće u radu komunalne policije.\nIstovremeno, obaveštavamo javnost da je, u skladu sa Zakonom o komunalnoj policiji, obrazovana Komisija za rešavanje pritužbi na rad komunalne policije, čiji je predsednik odbornik Milan Gajić.\nZa sve prijave, predloge, peticije, kao i pritužbe na naš rad možete se obratiti pisanim putem, elektronskom poštom, putem telefona ili usmenim obraćanjem u prostorijama odeljenja komunalne policije. Naši kontakt podaci su:\nDežurni telefon patrole: 064 875 27 56\nAdresa e-pošte za prijave: [email protected]\nUspostavljanjem dobre saradnje i podizanjem ugleda komunalne policije, ostvarićemo zajednički cilj – lepše, čistije i uređenije Valjevo.\nPrevious: Zaplenjeno devet kilograma marihuane\nNext: Ana Frank – istorija za sadašnjost


Kija potvrdila proizvodnju konkurenta Golfu GTI - Kragujevac online - Sve o gradu na jednom mestu\nTrenutno se nalazite na strani: Slobodno vreme Magazin Automobili Kija potvrdila proizvodnju konkurenta Golfu GTI\nKija potvrdila proizvodnju konkurenta Golfu GTI\nJužnokorejska "Kija" je sa ponosom predstavila prve obrise svog novog sportskog hečbeka, koji bi, kada se bude pojavio, trebalo da bude opasan konkurent "Golfu GTI". Ove skice pojavljuju se svega nedelju dana nakon što je kompanija zvanično potvrdila da se priprema da proizvede "Pro Sid GT" sa troja vrata. Sada iz sedišta kompanije stižu informacije da je u pripremi i verzija sa petoro vrata modela "Sid". Ujedno, "Kija" je obelodanila i preliminarnu specifikaciju ovih noviteta.\nKorejski automobil do stotke ubrzava za 7,9 sekundi\nTo znači da će i "Pro Sid" i "Sid" imati fabrički benzinski agregat sa 1,6 litara zapremine sa direktnim ubrizgavanjem, dvostrukim turbopunjačem i ojačanim unutrašnjim kompanentama.\nOvaj četvorocilindrični motor poseduje 201 KS i obrtni momenat od 365 Nm i biće povezan sa standardnim šestostepenim manuelnim menjačem. Snaga će se preko njega prenositi na prednje točkove.\nKada već "Pro Sid GT" poredimo sa "Golfom GTI", treba pomenuti da korejski automobil do stotke ubrzava za 7,9 sekundi, dok je nemačkom asu za istu brzinu potrebno nekih 6,9 sekundi i pored brojnih unapređenja koje je "Kija" preuzela u predelu šasije i sistema vešanja, što bi trebalo da obezbedi veću dinamičnost u vožnji.\nDizajn novih "Kijinih GT" modela nije u većoj meri poznat, ali proizvođač poručuje da će oba modela imati nove prednje rešetke, oblike farova, kao i jedinstvene 18-inčne točkove na kojima će se posebno isticati crvena kočiona klješta.\nU unutrašnjosti će biti "Rekaro" sportska sedišta, dok će površine komandne table i vrata biti prekrivene najkvalitetnijim materijalima.\n"GT" modeli sa potpisom "Kije" proizvodiće se u fabrici u Slovačkoj od maja, dok se očekuje da u prodaju uđu tokom leta iduće godine, što znaći da će svoje premijere najverovatnije imati na Salonu automobila u Ženevi.\nIzvor, foto: mojauto.rs


Proces saradnje sa agencijom u tri jednostavna koraka\nProces saradnje sa agencijom\nPonuda vašeg digitalnog nastupa u tri jednostavna koraka\nSaradnja se započinje sa konsultacijama koje možete imati online putem Zoom aplikacije ili Skype-a, telefonom a takođe je moguće imati i konsultacije uživo u našim kancelarijama. Ukoliko nemate spomenute aplikacije, poslaćemo vam na email link za uspostavljanje video veze sa agencijom.\nBesplatna konsultacija u trajanju od 30 minuta\nPonuda vašeg digitalnog nastupa prema kojoj nemate obavezu\nNakon prihvatanja ponude kreiramo marketing plan\nObezbedjujemo besplatnu konsultaciju od 30 minuta svim zainteresovanim klijentima, bez stvaranja obaveze da ćete morati sklopiti saradnju sa nama.\nNa konsultaciji se upoznajemo sa vašim proizvodom i uslugom, razlozima vašeg ulaska u digitalni svet, i koji cilj želite da postignete (rast brenda, veću prodaju, rast profita, edukaciju vašeg kolektiva itd). Ukoliko niste sigurni šta želite, mi ćemo vam predložiti uslugu koja bi bila najbolja za vašu delatnost.\nNakon konsultacija, ukoliko prihvatite naš predlog saradnje, pripremićemo Vam zvaničnu preliminarnu ponudu sa tačno definisanom cenom.\nPreliminarnu ponudu vam šaljemo na email i obaveštavamo vas na vaš viber, whatsapp ili sms porukom.\nDajemo vam slobodu od dva dana da razmislite o našoj ponudi, i u medjuvremenu nas možete pozvati da razjasnimo ukoliko imate nekih nejasnoća ili dodatnih pitanja .\nUkoliko ne prihvatite ponudu, poslaćemo Vam kratak upitnik, bez obaveze da ga popunite, o razlozima ne prihvatanja (cena, rok, loša komunikacija sa operaterom itd.). Ostajete u našoj bazi podataka i vremenom ćemo vas obavestiti o trenutnim akcijama ili novim uslugama (na vaš email).\nUkoliko prihvatite našu preliminarnu ponudu, pripremamo marketing plan.\nU narednih 48-72 sata ćemo vam pripremiti detaljni marketing plan i tačno definisati rokove i naše obaveze.\nNakon vaše uplate:\nViše niste samo naš klijent, već zvanično postajete naš partner kojeg možete zvati svaki dan od 08:00 - 22:00, sedam dana u nedelji.\nOdredjujemo datum i vreme koje vama odgovara da zajedno odredimo digitalni kanal na kojem se nalazi vaša publika, ton komunikacije, cilj natupa itd. (Kod nas u kancelariji, telefonom, emailom ili na video sastanku)\nKreiramo detaljnu marketing strategiju vašeg nastupa usmerenu na vašeg idealnog kupca (Avatar).\nPočetak vašeg digitalnog nastupa u skladu sa potrebama vašeg poslovanja